Budapest Főváros VII. kerület

Erzsébetváros Önkormányzatának

**Á T F O G Ó É R T É K E L É S E**

a 2021. évben végzett kerületi

gyermekvédelmi feladatok ellátásáról

T a r t a l o m j e g y z é k

1. A település demográfiai mutatói, különös tekintettel a 0–18 éves korosztály   
   adataira **3. oldal**

1. Az önkormányzat által nyújtott pénzbeli és természetbeni ellátások biztosítása

**4. oldal**

1. A gyermekek után megállapított pénzbeli és természetbeni ellátások   
   alakulása **5. oldal**
2. A nevelési-oktatási intézményekbe járó gyermekek és tanulók részére   
   biztosított térítésmentes, illetve kedvezményes juttatások **8. oldal**
3. Gyermekétkeztetés megoldásának módjai, kedvezményben részesülőkre   
   vonatkozó statisztikai adatok **11.** **oldal**
4. Az önkormányzat által biztosított személyes gondoskodást nyújtó ellátások   
   bemutatása **13. oldal**
5. A családi- és gyermekjóléti alapellátást nyújtó szolgáltatások   
   biztosításának módja Erzsébetvárosban **13. oldal**
6. A Család- és Gyermekjóléti Központ 2021. évi tevékenysége **13. oldal**
7. A bölcsődék gyermekvédelmi tevékenysége **20. oldal**
8. A Varázsdoboz Játszóház **30. oldal**
9. Szakmai együttműködések – az intézményen belüli és intézményközi   
   kapcsolódások **32. oldal**
10. A 2021. évi tevékenység értékelése és a 2022. évre meghatározott   
    feladatok **33. oldal**

1. A felügyeleti szervek által végzett ellenőrzések **34. oldal**
2. A bűnmegelőzési program bemutatása **35. oldal**
3. A települési önkormányzat és a civil szervezetek közötti együttműködés   
   keretében ellátott feladatok, biztosított ellátások, szolgáltatások **37. oldal**
4. **A TELEPÜLÉS DEMOGRÁFIAI MUTATÓI, KÜLÖNÖS TEKINTETTEL   
   A 0 – 18 ÉVES KOROSZTÁLY ADATAIRA**

Erzsébetváros Budapest legkisebb, ugyanakkor legnagyobb népsűrűséggel rendelkező belvárosi kerülete, mely a főváros integráns részét képezi. Erzsébetváros Budapest központi elhelyezkedésű, jó külső elérhetőséggel rendelkező kerülete. A kerületre jellemző a kis alapterületen történt túlzott mértékű beépítés, magas laksűrűség, kevés zöldterület.

Budapest VII. kerületében az **állandó lakosságszám** a 2019. december 31-ei állapot szerint 50 827 fő, a 2020. december 31-ei állapot szerint 48 157 fő, míg a **2021. december 31-ei állapot szerint 47 253 fő**, ebből a 0-18 éves korú gyermekek száma a következőként alakult:

|  |  |
| --- | --- |
| 2019. évben | 5 573 fő |
| 2020. évben | **5 475 fő** |
| 2021. évben | **5 197 fő** |

|  |  |  |
| --- | --- | --- |
| *2021. december 31-ig* | | |
| 0 – 3 évesek száma | **2019. 01. 01. – 2021. 12. 31. között születettek** | ***877 fő*** |
| 3 – 6 évesek száma | **2016. 01. 01. – 2018. 12. 31. között születettek** | ***864 fő*** |
| 6 – 10 évesek száma | **2012. 01. 01. – 2015. 12. 31. között születettek** | ***1145 fő*** |
| 10 – 14 évesek száma | **2008. 01. 01. – 2011. 12. 31. között születettek** | ***1219 fő*** |
| 14 – 18 évesek száma | **2004. 01. 01. – 2007. 12. 31. között születettek** | ***1092 fő*** |

|  |  |  |
| --- | --- | --- |
| *2020. december 31-ig* | | |
| 0 – 3 évesek száma | 2018. 01. 01. – 2020. 12. 31. között születettek | *1001 fő* |
| 3 – 6 évesek száma | 2015. 01. 01. – 2017. 12. 31. között születettek | *936 fő* |
| 6 – 10 évesek száma | 2011. 01. 01. – 2014. 12. 31. között születettek | *1205 fő* |
| 10 – 14 évesek száma | 2007. 01. 01. – 2010. 12. 31. között születettek | *1235 fő* |
| 14 – 18 évesek száma | 2003. 01. 01. – 2006. 12. 31. között születettek | *1098 fő* |

|  |  |  |
| --- | --- | --- |
| *2019. december 31-ig* | | |
| 0 – 3 évesek száma | 2017. 01. 01. – 2019. 12. 31. között születettek | *1025 fő* |
| 3 – 6 évesek száma | 2014. 01. 01. – 2016. 12. 31. között születettek | *977 fő* |
| 6 – 10 évesek száma | 2010. 01. 01. – 2013. 12. 31. között születettek | *1252 fő* |
| 10 – 14 évesek száma | 2006. 01. 01. – 2009. 12. 31. között születettek | *1220 fő* |
| 14 – 18 évesek száma | 2002. 01. 01. – 2005. 12. 31. között születettek | *1099 fő* |

1. **AZ ÖNKORMÁNYZAT ÁLTAL NYÚJTOTT PÉNZBELI ÉS TERMÉSZETBENI ELLÁTÁSOK BIZTOSÍTÁSA**

A szociális igazgatásról és szociális ellátásokról szóló 1993. évi III. törvényben (továbbiakban: Szt.) meghatározott pénzbeli és természetbeni ellátások kiegészítéseként önkormányzati rendeletben meghatározottak szerint az önkormányzat települési támogatás nyújt. E jogszabályi előírásnak megfelelően a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról szóló 6/2016. (II.18.) önkormányzati rendeletben (továbbiakban: helyi szociális rendelet) az alábbi támogatási kategóriák kerültek meghatározására:

* lakhatáshoz kapcsolódó települési támogatás
* lakhatási hátralékot felhalmozó személyek részére nyújtott települési támogatás
* gyógyszerkiadásokhoz nyújtott települési támogatás
* átmeneti vagy tartós létfenntartási gondhoz nyújtott települési támogatás
* elhunyt személy eltemettetésének költségeihez nyújtott települési támogatás
* gyermekvédelmi települési támogatás
* beiskolázási települési támogatás

Átmeneti vagy tartós létfenntartási gondhoz nyújtott települési támogatás keretén belül, a 2020. évben bevezetett három támogatási formán túl, 2021. december 15. napjával szemüveg-vásárlási támogatás került bevezetésre, mely a 65 év felettiek szemüvegvásárlásához nyújt segítséget a gyógyszertámogatás keretében, az éves keretösszegén felül évente egy alkalommal, 20.000,- Ft összegben.

Az Önkormányzat rendeletében gondoskodik a gyermekek törvényben foglalt jogainak és érdekeinek érvényesítéséről, valamint a szociálisan rászorulók megsegítéséről, ezért az Szt. 45. §-a és a gyermekek védelméről és a gyámügyi igazgatásról szóló 1997. évi XXXI. törvény (továbbiakban: Gyvt.) 18. §-ában foglalt felhatalmazás keretében a települési támogatáson túl, további támogatási formákat határozott meg:

* kiegészítő szállítási támogatás
* táborozási támogatás
* ösztöndíj támogatás
* jövedelempótló rendszeres támogatás
* fűtési támogatás

Az alacsony jövedelemmel rendelkező családok havi bevételeikből az alapvető, létfenntartásukkal összefüggő kiadásaikat is nehezen, gyakran csak segítséggel tudják fedezni, ezért fontos, hogy a család célzott segítséget kapjon ahhoz, hogy a gyermekek számára az alapvető feltételeket biztosítani tudja. A létfenntartáson és az alapvető szükségleteken túl a megélhetési gondokkal küzdő családokban nevelkedő gyermekeknek is esélyt kell adni arra, hogy a közösség aktív részesei lehessenek, képességeiket kibontakoztathassák, és lehetőségük legyen olyan tudás megszerzésére, amellyel később jövedelmező állásra tegyenek szert és megfelelő életszínvonalat biztosítsanak saját maguk és majdani gyermekeik számára is.

A gyermekek nyári elhelyezése, szabad idejének minőségi eltöltése, vagy szorgalmi időszakban az osztálykirándulás költségei, még ha azok előre várható, tervezhető kiadások is, nagymértékben terhelik a gyermeket nevelő családokat. A gyermek fejlődése, közösségben való részvétele szempontjából fontos, hogy azon gyermekeknek is lehetősége legyen az egyes, akár tematikus, tehetséggondozó vagy sport táborban, osztálykiránduláson való részvételre, akik esetében a család jövedelmi helyzete nem tenné lehetővé az ezeken való részvételt.

A fenti célok mentén kerülnek szabályozásra a rendeletben az egyes gyermekekhez kapcsolódó és családokat segítő támogatási formák.

1. **A gyermekek után megállapított pénzbeli és természetbeni ellátások alakulása**

A rendszeres gyermekvédelmi kedvezmény tekintetében a jogosultsági kör számának évről-évre történő csökkenése figyelhető meg. Az önkormányzat által nyújtott egyes gyermekvédelmi támogatások vonatkozásában azonban növekedés tapasztalható.

**Rendszeres gyermekvédelmi kedvezmény**

A pénzbeli és természetbeni ellátásként nyújtott **rendszeres gyermekvédelmi kedvezmény** a gyermek szociális helyzetére való tekintettel megállapított, étkeztetéshez kapcsolódó kedvezmény, iskolás gyermekek részére tankönyv- és tanszerellátás, egészségügyi szolgáltatásért fizetendő térítési díj, illetve évente két alkalommal pénzbeli támogatás.

|  |  |  |  |  |
| --- | --- | --- | --- | --- |
|  | 2018 | 2019 | 2020 | 2021 |
| Kérelmező családok száma | 218 | 142 | 91 | 96 |
| Összes iktatás | 1188 | 728 | 734 | 795 |
| Ebből megállapításra került (család) | 218 | 102 | 45 | 40 |
| Jogosult gyermekek száma | 380 | 407 | 220 | 168 |

Az elutasítás legfőbb oka: az egy főre jutó havi jövedelem meghaladja a jogszabály által előírtat.

|  |  |  |  |  |
| --- | --- | --- | --- | --- |
|  | 2018 | 2019 | 2020 | 2021 |
| Rendszeres gyermekvédelmi kedvezményhez kapcsolódó pénzbeli ellátás | 3311 e | 2446 e | 1822 e | 2059e |

2021-ben kevesebb megállapítás történt, a jogosultak száma azonban nem csökkent. A rendszeres gyermekvédelmi kedvezményhez kapcsolódó pénzbeli ellátás kifizetésének a magasabb összegét a korábban (2020. novemberétől) megállapított, de a veszélyhelyzet idején automatikusan meghosszabbodó jogosultságok magyarázzák.

A rendszeres gyermekvédelmi kedvezménnyel egyidejűleg megállapított hátrányos-, és halmozottan hátrányos helyzetűek száma:

|  |  |  |  |  |  |  |
| --- | --- | --- | --- | --- | --- | --- |
| Hátrányos helyzet megállapítása | 3 év alatti | 3 év és  6 év között | 6 év és  13 év között | 13 év és  18 év között | Nagykorú | Összesen |
| 2018 | 7 | 10 | 42 | 11 | 5 | 75 |
| 2019 | 3 | 3 | 21 | 9 | 3 | 39 |
| 2020 | 2 | 4 | 19 | 4 | 2 | 31 |
| 2021 | 2 | 7 | 24 | 5 | 3 | 41 |
| Halmozottan hátrányos helyzet | **3 év alatti** | **3 év és  6 év között** | **6 év és  13 év között** | **13 év és  18 év között** | **Nagykorú** | Összesen |
| 2018 | 0 | 3 | 15 | 12 | 1 | 31 |
| 2019 | 0 | 0 | 6 | 5 | 0 | 11 |
| 2020 | 0 | 0 | 4 | 3 | 2 | 9 |
| 2021 | 3 | 0 | 8 | 4 | 4 | 19 |

**Ingyenes szünidei gyermek-étkeztetést igénylő hátrányos helyzetű gyermekek száma**

|  |  |  |  |
| --- | --- | --- | --- |
|  | 2019 | 2020 | 2021 |
| Tavaszi szünet | 2 | 2 | 0 |
| Nyári szünet | 7 | 0 | 0 |
| Őszi szünet | 0 | 0 | 0 |
| Téli szünet | 0 | 0 | 0 |

***A Gyvt.-ben nem szabályozott támogatások***

**A helyi szociális rendelet alapján megállapítható támogatások a következők:**

**Kiegészítő szállítási támogatás**

Kiegészítő szállítási támogatásban részesíthető az a család, melyben 24 éven aluli súlyosan fogyatékos, vagy tartósan beteg személy nevelése, ápolása folyik, kérheti a beteg szállításához való támogatást. A támogatás mértéke a szállítás igazolt költségének 100 %-a, mely évente nem haladhatja meg a nyugdíjminimum négyszeresét (2021-ben 114.000,- Ft). Jövedelem vizsgálat nincs.

|  |  |  |  |  |
| --- | --- | --- | --- | --- |
|  | 2018 | 2019 | 2020 | 2021 |
| Kérelmező családok száma | 6 | 6 | 4 | 3 |
| Ebből megállapításra került (család) | 6 | 6 | 4 | 3 |
| Ebből megállapításra került (gyerek) | 6 | 6 | 4 | 3 |

|  |  |  |  |  |
| --- | --- | --- | --- | --- |
|  | 2018 | 2019 | 2020 | 2021 |
| Kifizetett összeg (Ft): | 424 e | 321 e | 273 e | 196e |

**Gyermekvédelmi települési támogatás**

Az önkormányzat évente az érvényes öregségi nyugdíj mindenkori legkisebb összegének 200 %-os mértékéig települési támogatásban részesíti a gyermeket, ha a gyermeket gondozó család időszakosan létfenntartási gondokkal küzd, vagy létfenntartást veszélyeztető rendkívüli élethelyzetbe kerül, és a gyermeket gondozó családban az egy főre jutó havi jövedelem nem haladja meg az érvényes nyugdíjminimum 300%-át (2021-ben: 85.500,- Ft.)

|  |  |  |  |  |
| --- | --- | --- | --- | --- |
|  | 2018 | 2019 | 2020 | 2021 |
| Kérelmező családok száma | 20 | 11 | 19 | 21 |
| Ebből megállapításra került | 11 | 8 | 12 | 11 |

Az elutasítás legfőbb oka: a kérelem indoka nem felel meg a jogszabályban előírtaknak.

|  |  |  |  |  |
| --- | --- | --- | --- | --- |
|  | 2018 | 2019 | 2020 | 2021 |
| Kifizetett összeg (Ft): | 446 e | 306 e | 392 e | 491 e |

**Beiskolázási települési támogatás**

Beiskolázási támogatás állapítható meg minden olyan tanulói jogviszonnyal rendelkező gyermek részére és 23 évesnél fiatalabb, önálló keresettel nem rendelkező, gyermekként figyelembe veendő személy részére, akinek a családjában az egy főre eső jövedelem nem haladja meg az érvényes öregségi nyugdíjminimum 300 %-át (2021-ben: 85.500,- Ft). Míg korábban csak a rendszeres gyermekvédelmi kedvezményben részesülő családok vehették igénybe, 2021. évben már az e támogatásra jogosultsággal nem rendelkező családok is kérelmezhették. A támogatásra 2021. évben kifizetett összeg kiugró mértékét a megállapítható támogatás összegének a kétszeresére történő emelése magyarázza (2020. évben 10.000,- Ft, 2021. évben 20.000,- Ft.).

|  |  |  |  |  |
| --- | --- | --- | --- | --- |
|  | 2018 | 2019 | 2020 | 2021 |
| Kérelmező családok száma | 17 | 15 | 62 | 58 |
| Ebből megállapításra került (család) | 14 | 13 | 44 | 42 |
| Jogosult gyermek | 21 | 19 | 66 | 64 |

Elutasítási okok: Kérelmező vagy házastársa munkaügyi központtal való tartós együttműködésének a hiánya; jövedelemhatár túllépése; eljárás megszüntetése hiánypótlás elmaradása miatt.

|  |  |  |  |  |
| --- | --- | --- | --- | --- |
|  | 2018 | 2019 | 2020 | 2021 |
| Kifizetett összeg (Ft) : | 230 e | 190 e | 710 e | 1420e |

A kifizetett összeg szintén kiugró számot mutat az előző évi kifizetésekhez képest, amelyet indokol a már fentebb tárgyaltak szerint a jogosultsági kör bővülése.

**Táborozási támogatás**

Azon általános és középiskolai oktatás keretében tanulói jogviszonnyal rendelkező gyermek után, akinek családjában az egy főre eső jövedelem nem haladja meg az öregségi nyugdíjminimum 300%-át, évente egy alkalommal táborozási támogatás állapítható meg, szorgalmi időszakban az „erdei” tábor vagy osztálykirándulás, vagy nyári időszakban a nyári tábor vagy edzőtábor költségeihez való hozzájárulásként.

|  |  |  |  |  |  |  |
| --- | --- | --- | --- | --- | --- | --- |
|  | 2018 | 2019 | 2020\* | | 2021 | |
| Kérelmező családok száma | 15 | 6 | 0 | | 4 | |
| Ebből megállapításra került (gyermek) | 12 | 2 | 0 | | 4 | |
| Kifizetett összeg (Ft): | 105 e | 83 e | 0 | 56 e | |

\*A 2020. évben az igénybevétel elmaradását a kialakult járványhelyzet indokolja.

**Ösztöndíj támogatás**

Ösztöndíj-támogatás állapítható meg azon nappali rendszerű általános iskola felső tagozatán, valamint középiskola 9-12. évfolyamán tanulmányokat folytató személy részére, nagykorú gyermek részére, akinek családjában az egy főre eső jövedelem nem haladja meg az öregségi nyugdíjminimum 300 %-át. Az ösztöndíj-támogatás azon 5-8. osztályos, valamint középiskola 9-12. évfolyamán iskolai tanulmányokat folytató gyermek, nagykorú gyermek részére állapítható meg, aki az 5. osztály első félévi, ill. az ezt követő év végi, továbbá a következő tanítási évek félévi és év végi tanulmányi eredménye alapján a négyes átlagot elérte, vagy meghaladta.

|  |  |  |  |  |
| --- | --- | --- | --- | --- |
|  | 2018 | 2019 | 2020 | 2021 |
| Kérelmező családok száma | 47 | 42 | 58 | 35 |
| Ebből megállapításra került (család) | 37 | 32 | 50 | 30 |
| Ebből megállapításra került (gyerek) | 78 | 64 | 54 | 46 |

Az elutasítások főbb oka: az egy főre jutó jövedelem meghaladja a jogszabályban meghatározott mértéket.

|  |  |  |  |  |
| --- | --- | --- | --- | --- |
|  | 2018 | 2019 | 2020 | 2021 |
| Adott évben benyújtott kérelmek vonatkozásában kifizetett összeg (Ft): | 3 326 e | 3 600 e | 5 492 e | 4 652 e |

**Gyermekvédelmi feladatok**

A fővárosi és megyei kormányhivatalok működésének egyszerűsítésével összefüggő egyes kormányrendeletek módosításáról szóló 360/2019. (XII. 30.) Korm. rendelet módosította többek között

* a gyermekvédelmi és gyámügyi feladat- és hatáskörök ellátásáról, valamint a gyámhatóság szervezetéről és illetékességéről szóló 331/2006. (XII. 23.) Korm. rendeletet valamint
* a gyámhatóságokról, valamint a gyermekvédelmi és gyámügyi eljárásról szóló 149/1997. (IX. 10.) Korm. rendeletet (a továbbiakban: Gyer.),

mellyel a korábbi ügytípusok (RGYK jogosultság, valamin HH és HHH fennállás) megállapítása mellett 2020.01.01. napjától további – korábban gyámügyi – feladatokat rendelt jegyzői hatáskörbe.

A Humánszolgáltató Iroda ezen átvett feladatok közül a családvédelmi koordináció keretében ellátja a hozzátartozók közötti erőszak megelőzéséhez, valamint a családi jogállás rendezéséhez kapcsolódó feladatokat.

A 2021. évben a Humánszolgáltató Iroda 27 alkalommal járt el családi jogállás rendezése tárgyában, valamint 21 alkalommal került sor családvédelmi koordináció lefolytatására.

***A gyermekek védelméről és a gyámügyi igazgatásról szóló 1997. évi XXXI. törvényben nem szabályozott pénzbeli vagy természetbeni juttatásokra vonatkozó adatok:***

1. **A nevelési oktatási intézményekbe járó gyermekek és tanulók részére biztosított térítésmentes, illetve kedvezményes pénzbeli juttatások**

**2.1.** Budapest Főváros VII. kerület Erzsébetváros Önkormányzata Képviselő-testületének a köznevelési intézményekbe járó tanulók részére biztosított térítésmentes illetve kedvezményes juttatásokról, valamint az erzsébetvárosi fiatal tehetségek támogatásáról szóló 25/2015. (VI.30.) önkormányzati rendelete alapján az alábbi támogatást nyújtja az Önkormányzat:

*2.1.1. Fiatalok egyéni közlekedésének támogatása*

E juttatás alapján kerületi lakcímmel rendelkező 10-13. évfolyamos középiskolai tanulók részére az önkormányzat „B” kategóriás gépjárművezető engedély vagy kerékpár vagy roller beszerzését támogatja. A támogatás mértéke 40.000 Ft, roller beszerzése esetén 25.000 Ft, és kitétel, hogy elektromos eszköz beszerzésére a juttatás nem használható fel. Az egyéni közlekedést támogató juttatást egy fiatal csak egy alkalommal, egy támogatási célra vehet igénybe.

2021-ben 14 fő kerületi lakóhellyel rendelkező tanulóból 6 fő részére kerékpár, 2 fő részére roller, 6 fő részére jogosítvány megszerzéséhez nyújtott támogatást az önkormányzat, összesen 528.000 Ft összegben.

2020-ban a 36 fő kerületi lakóhellyel rendelkező tanulóból 34 fő részére kerékpár, 1 fő részére roller, 1 fő részére jogosítvány megszerzéséhez nyújtott támogatást az önkormányzat, összesen 1.425.000 Ft összegben.

**2.2.** Budapest Főváros VII. kerület Erzsébetváros Önkormányzata Képviselő-testületének a Karinthy Frigyes-ösztöndíjról szóló 3/2020. (I.30.) önkormányzati rendelete alapján az alábbi támogatást nyújtja az Önkormányzat:

*2.2.1. Karinthy Frigyes-ösztöndíj*

E juttatás egy 2020. évben bevezetett új támogatási forma, mely alapján az önkormányzat a kerületben lakcímmel rendelkező és a kerületben működő köznevelési intézménybe járó, kiemelkedő tanulmányi eredményt elérő 5-12. évfolyamos tanulók részére nyújt Karinthy Frigyes-ösztöndíjat abban az esetben, ha a tanuló féléves vagy év végi tanulmányi eredményének átlaga eléri vagy meghaladja 5-8. osztályos tanuló esetén a 4,80-at, 9-12. osztályos tanuló esetén a 4,70-et.

A pénzbeli támogatás 5 hónapra kerül megállapításra, a félévi tanulmányi eredmény alapján a tavaszi félévre február-június hónapokra, az év végi tanulmányi eredmény alapján a következő tanév őszi félévére szeptember-január hónapokra. A támogatás mértéke havonta 10.000 Ft.

2021-ben a 2020-2021. tanítási év II. félévében 57 fő, a 2021-2022. tanítási év I. felében 66 fő kerületi lakóhellyel rendelkező tanuló részesült a támogatásban, a 2021. évben mindösszesen 6.150.000 Ft összegben.

2020-ban a 2019-2020. tanítási év II. félévében 38 fő, 2020-2021. tanítási év I. felében 44 fő kerületi lakóhellyel rendelkező tanuló részesült a támogatásban, a 2020. évben mindösszesen 4.100.000 Ft összegben.

***2.3. Nyári táborozás támogatása***

Pályázati felhívás keretében hátrányos helyzetű kerületi gyermekek számára szervezett nyári tábor vagy nyári sport tábor igénybevételéhez nyújt támogatást az önkormányzat a balatonmáriafürdői üdülőjében, melyre minden évben külön keretösszeget biztosít a Képviselő-testület.

A pályázati támogatásban minden olyan költség elszámolható, amely a táboroztatással kapcsolatban közvetlenül felmerülhet, a személyi jellegű kifizetés kivételével.

Pályázatot a kerületi óvodák, iskolai alapítványok valamint szociális intézmény nyújthattak be. 2021-ben 6 pályázat került benyújtásra, amelynek köszönhetően 212 óvodás és iskolás gyermek vehetett részt a nyári táborban, ehhez az Önkormányzat mindösszesen 4.248.000 Ft összegű támogatást nyújtott.

2020. évben 5 pályázat részesült támogatásban, a program megvalósulására az önkormányzat mindösszesen 3.377.000 Ft összeget fordított, melynek köszönhetően 201 óvodás és iskolás gyermek vehetett részt nyári táboroztatásban.

***2.4. Erzsébetvárosban élő családok üdülésének támogatása***

Az Erzsébetvárosban élő családok üdülésének támogatására vonatkozó pályázat keretében az egy főre eső jövedelem alapján a keretösszeg kimerüléséig van lehetőség a pályázók részére támogatást nyújtani, amelynek keretében elszámolható minden utazással, szállással és szabadidős tevékenységgel összefüggő költség.

Az adható támogatás összege 2020-ban az egy vagy több gyermeket nevelő, kétszülős család esetében családtagonként egységesen 20.000 Ft/fő, egyszülős családok esetében a szülő részére 40.000 Ft, a gyermekek részére 20.000 Ft/fő összeg került megítélésére.

2020-ban 29 család nyújtott be és nyert el pályázatot, melynek köszönhetően mindösszesen 106 fő üdüléséhez járult hozzá az önkormányzat összesen 2.240.000 Ft összegben. 2019-ben az önkormányzat 18 család üdülését támogatta.

2021-ben a járványügyi helyzet miatt nem került kiírásra újabb pályázat, azonban a 2020-ban nyújtott támogatás felhasználásának időtartama 2021. december 31-éig meghosszabbításra került.

***2.5. Sajátos nevelési igényű gyermekeket nevelő családok támogatása***

A sajátos nevelési igényű gyermeket nevelő családok támogatását célzó pályázat keretében az önkormányzat az intézményi fejlesztését kiegészítő foglalkozások költségeire pályázónként 100.000 Ft-ot biztosított. 2020. évben a pályázat nyújtotta lehetőséggel 11 család élt. 2019-ben 4 család nyújtott be és nyert el a pályázatot.

2021-ben a járványügyi helyzet miatt nem került kiírásra újabb pályázat, azonban a 2020-ban nyújtott támogatás felhasználásának időtartama 2021. december 31-éig meghosszabbításra került.

***2.6. Természetbeni támogatás nyújtása az óvodai és iskolai évkezdéshez***

Budapest Főváros VII. kerület Erzsébetváros Önkormányzata 2021. évben is támogatta a kerületi óvodás gyermekek és általános iskolás tanulók szeptemberi tanévkezdését.

Az óvodakezdési csomagban gyermek fogkefét, fogmosó poharat, fogkrémet, fésűt, törölközőt kaptak, míg az iskolakezdési csomag színes ceruza- és filctollkészletet, postairont, grafitceruzákat, ceruzahegyezőt, radírt, zsírkrétakészletet és füzeteket tartalmazott. A felsoroltakon túl minden kezdési csomag mellé tornazsákkal és baseball sapkával ajándékozta meg az Önkormányzat a tanévkezdőket.

|  |  |
| --- | --- |
| **Intézmény neve** | **Kiosztott csomagok száma** |
| Bóbita Óvoda | 30 |
| Brunszvik Óvoda | 30 |
| Csicsergő Óvoda | 40 |
| Dob Óvoda | 30 |
| Kópévár Óvoda | 36 |
| Magonc Óvoda | 44 |
| Nefelejcs Óvoda | 35 |
| **Összesen** | **245** |

|  |  |
| --- | --- |
| **Intézmény neve** | **Kiosztott csomagok száma** |
| Budapest VII. Kerületi Baross Gábor Általános Iskola | 50 |
| Erzsébetváros Két Tanítási Nyelvű Általános Iskola (Kertész utca székhely) | 46 |
| Erzsébetváros Két Tanítási Nyelvű Általános Iskola (Dob u. telephely) | 50 |
| Alsóerdősori Bárdos Lajos Általános Iskola és Gimnázium | 45 |
| **Összesen** | **191** |

|  |  |  |
| --- | --- | --- |
| **Intézmény** | **Iskola** | **Óvoda** |
| Budapest-Fasori Református Kollégium Julianna Általános Iskolája | 42 | 0 |
| Bét Menachem Héber-Magyar Kéttannyelvű Általános Iskola, Óvoda, Bölcsőde | 11 | 14 |
| Nikola Tesla Szerb Tanítási Nyelvű Óvoda, Általános Iskola, Gimnázium, Kollégium és Könyvtár | 16 | 10 |
| Wesselényi Utcai Bölcsőde,  Óvoda, Általános Iskola, Gimnázium és Szakiskola | 2 | 3 |
| **Összesen** | **71** | **36** |

|  |  |
| --- | --- |
| **Összes óvodai csomag** | **272** |
| **Összes iskolai csomag** | **262** |

1. **Gyermekétkeztetés megoldásának módjai, kedvezményben részesülőkre vonatkozó statisztikai adatok**

Az intézményi, valamint szünidei gyermekétkeztetéssel kapcsolatos feladatokat a Bischitz Johanna Integrált Humánszolgáltató Központ látja el. A bölcsődék esetében a Városligeti Bölcsőde főzőkonyhája biztosítja valamennyi intézmény számára az étkezést, az óvodák és iskolák esetében a Szakácstündér Kft. nyújtja a szolgáltatást vállalkozási szerződés keretében.

Az étkeztetéssel kapcsolatos főbb adatok az alábbiak:

*Intézményi étkeztetés igénybevétele*

|  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| **Intézmény típusa** | **Étkeztetési napok száma** | **100 %-os normatív kedvezményben részesülők száma** | | | | **50 %-os normatív kedvezményben részesülők száma** | | | | **Normatív kedvezményben nem részesülők száma** | | | | **Étkeztettetek száma összesen** | | | | |
| **négyszeri étkezés** | **háromszori étkezés** | **tízórai és ebéd** | **csak ebéd** | **négyszeri étkezés** | **háromszori étkezés** | **tízórai és ebéd** | **csak ebéd** | **négyszeri étkezés** | **háromszori étkezés** | **tízórai és ebéd** | **csak ebéd** | **négyszeri étkezés** | **háromszori étkezés** | **tízórai és ebéd** | **csak ebéd** | |
| **2021. évi adatok** | | | | | | | | | | | | | | | | | |
| Bölcsőde, mini bölcsőde | 230 | 27 | 0 | 0 | 0 | 0 | 0 | 0 | 0 | 108 | 0 | 0 | 0 | 135 | 0 | 0 | 0 | |
| Óvoda | 220 | 0 | 340 | 0 | 0 | 0 | 0 | 0 | 0 | 0 | 162 | 0 | 0 | 0 | 502 | 0 | 0 | |
| Általános Iskola | 185 | 0 | 59 | 1 | 1 | 0 | 113 | 16 | 14 | 0 | 342 | 34 | 115 | 0 | 514 | 51 | 130 | |
| Gimnázium | 185 | 0 | 0 | 0 | 0 | 0 | 1 | 0 | 23 | 0 | 0 | 0 | 58 | 0 | 0 | 0 | 81 | |
| **2020. évi adatok** | | | | | | | | | | | | | | | | | | |
| Bölcsőde, mini bölcsőde | 231 | 31 | 0 | 0 | 0 | 0 | 0 | 0 | 0 | 91 | 0 | 0 | 0 | 122 | 0 | 0 | 0 | |
| Óvoda | 220 | 0 | 316 | 0 | 0 | 0 | 0 | 0 | 0 | 0 | 145 | 0 | 0 | 0 | 461 | 0 | 0 | |
| Általános Iskola | 185 | 0 | 49 | 2 | 3 | 0 | 91 | 13 | 16 | 0 | 276 | 32 | 110 | 0 | 416 | 47 | 129 | |
| Gimnázium | 185 | 0 | 0 | 0 | 0 | 0 | 0 | 0 | 17 | 0 | 0 | 0 | 44 | 0 | 0 | 0 | 61 | |

A 2020. évi adatokhoz viszonyítva az intézményi gyermekétkeztetés a 2020. évben jelentős növekedést mutat, melynek oka, hogy a köznevelési és közoktatási intézményekben (bölcsőde, óvoda, iskolák) kisebb időszakra lépett életbe intézménylátogatási tilalom. A pandémiás helyzetre tekintettel ezen időszakokban is biztosított volt az étkeztetés a fenti intézményekben ügyeleti igény esetén helyben fogyasztással, valamint ügyelet igénybevétele nélkül elvitelre.

*Szünidei gyermekétkeztetés igénybevétele*

|  |  |  |  |  |
| --- | --- | --- | --- | --- |
| **Intézmény típusa** | **Tavaszi szünet** | **Nyári szünet** | **Őszi szünet** | **Téli szünet** |
| **Bölcsőde, mini bölcsőde** | 0 | 0 | 0 | 0 |
| **Óvoda** | 0 | 0 | 0 | 0 |
| **Iskola** | 0 | 2 | 2 | 0 |
| **2020. évi összes igénybevétel** | 0 | 2 | 2 | 0 |
| **2019. évi összes igénybevétel** | 0 | 0 | 0 | 0 |

**AZ ÖNKORMÁNYZAT ÁLTAL BIZTOSÍTOTT SZEMÉLYES GONDOSKODÁST NYÚJTÓ ELLÁTÁSOK BEMUTATÁSA**

1. **A családi- és gyermekjóléti alapellátást nyújtó szolgáltatások biztosításának módja Erzsébetvárosban**

Erzsébetváros szociális szolgáltatásait a Bischitz Johanna Integrált Humán Szolgáltató Központ (a továbbiakban: Humán Szolgáltató) biztosítja. Az integrált intézmény – a családi és gyermekjóléti szolgáltatások, az idősellátás, valamint az egészségügyi ellátások, mint védőnői szolgálat és orvosi ellátás szakmai kapcsolódása – tevékenységét egységes, szakmafejlesztési célú koncepció, az Egészségügyi és Szociális Ágazatai Stratégiai Terv (a továbbiakban: Stratégia) és a hozzá kapcsolódó Szolgáltatási Terv alapján végezte 2021. év végéig. A családi- és gyermekjóléti alapellátásokat a Humán Szolgáltató Család- és Gyermekjóléti Központja és bölcsődéi biztosítják.

A gyermekjóléti alapellátások keretében (hozzájárulva a gyermek testi, értelmi és erkölcsi fejlődésének, jólétének, a családban történő nevelésének elősegítéséhez, a kialakult veszélyeztetettség megszüntetéséhez) a Humán Szolgáltató az alábbi szolgáltatásokat nyújtja:

a) bölcsődei ellátás;

b) sajátos nevelési igényű gyermek nevelése/gondozása teljes integrációban;

c) gyermekjóléti szolgáltatás:

a. a családokat támogató és a gyermekjóléti tevékenységhez kapcsolódó gondozási, prevenciós és fejlesztő szolgáltatások biztosítása;

b. gyermekjóléti központ speciális szolgáltatásai:

i. kapcsolattartási ügyelet,

ii. kórházi szociális munka,

iii. utcai és lakótelepi szociális munka,

iv. készenléti szolgálat

v. óvodai és iskolai szociális segítő tevékenység.

c. Közreműködik a fenntartó által szerződéses formában biztosított szolgáltatások végzőivel való kapcsolattartásban, a felügyeletet ellátó szervezet kérése, valamint a hatályos jogszabályok szerint.

1. **A Család- és Gyermekjóléti Központ 2021. évi tevékenysége**

A Család- és Gyermekjóléti Központ szakmai egységei két telephelyen fogadják az ügyfeleket. A gondozást és korrektív jellegű szolgáltatást végző családsegítő és esetmenedzser szakemberek a Család- és Gyermekjóléti Központ székhelyén, a 1073 Budapest, Kertész utca 20. szám alatti Szolgáltatási Centrumban, a fejlesztő gondozásra törekvő tanácsadó teamek szakemberei a 1074 Budapest, Hutyra utca 11-15. szám alatti Fejlesztési Centrumban végzik tevékenységüket.

**Megtartó, gondozási szolgáltatások:** **Helyzetváltoztatást célzó szolgáltatások:**

* családgondozás alapellátásban - adósságkezelés
* hatósági intézkedések - foglalkoztatási tanácsadás
* családterápia, - konzultáció - álláskereső klub
* mediáció - óvodai és iskolai szociális munka
* fejlesztő és szabadidős programok - jogi tanácsadás
* fejlesztő pedagógiai szolgáltatás - pszichológiai konzultáció
* jogi tanácsadás ▪ tanácsadók
* pszichológiai konzultáció
* speciális feladatok

▪ családsegítők

▪ esetmenedzserek

A **Szolgáltatási Centrum** feladata a gyermekek testi, lelki egészségének, családban történő nevelésének elősegítése, a gyermek veszélyeztetettségének megelőzése, a már kialakult veszélyeztetettség megszüntetése, valamint a családjából kiemelt gyermek visszahelyezésének elősegítése, továbbá az önjogú ügyfeleket támogató szociális segítőmunka biztosítása.

A Szolgáltatási Centrumban jelenleg 10 fő családsegítő, 4 fő esetmenedzser és 1 fő szociális diagnózist készítő esetmenedzser szakember látja el a feladatot, munkájukat 2 fő szociális asszisztens segíti. A négy VII. kerületi körzetben lévő 3-3 fő családsegítő és 1-1 fő esetmenedzser pozíció nem minden körzetben van betöltve. Ennek oka a szociális ágazat alulfizetettsége, illetve többen egy másik diploma elvégzése mellett ugródeszkának használták a szakmát néhány évig. A státuszokra az utóbbi időben pályakezdő kollégákat alkalmaznak, akik agilisak, elhivatottak és a próbaidő letelte után is maradtak. A gyakorlott kollégának kell őket betanítania, aki a sajátja mellett a mentorált ügyvitelét is figyelemmel kíséri.

A Központ a TEM modell alapján dolgozik, tehát a körzetek a 33 háziorvosi körzethez igazodnak. Ez nagyban segíti a szakmai munkát, a beérkező jelzést a cím alapján rendelik az adott kollégához. A Központban nincs specifikus esetosztás, a kollégák széleskörűen látják el feladataikat. A beérkező jelzések minden körzetben vegyesek.

A **Fejlesztési Centrum** a krízishelyzetben lévő szociális, életvezetési, munkanélküliséggel kapcsolatos problémákkal küzdő egyének és családok számára nyújt segítséget ahhoz, hogy képessé váljanak problémáik megoldására, a krízishelyzethez vezető okok megelőzésére. A Fejlesztési Centrum szolgáltatásai tanácsadó típusú szolgáltatások – adósságkezelés, foglalkoztatási tanácsadás, csoportfoglalkozások, belső képzések –, melyek a helyzetváltoztatást igyekeznek elősegíteni.

A járási székhely önkormányzata által fenntartott család- és gyermekjóléti központok valamennyi nevelési-oktatási intézményben kötelezően biztosítják az óvodai és iskolai szociális segítő tevékenységet. A Centrum a gyermekjóléti ellátórendszeren keresztül nyújt szolgáltatást az óvodákba és iskolákba járó gyermekeknek, a gyermekek családjának és az intézmény munkatársainak. A szociális munka célja, hogy kollégák konzultációs jelleggel a helyszínen tudjanak segítséget nyújtani olyan esetekben, ahol gyermekvédelmi probléma merül fel. Az együttműködés kereteit és tartalmát intézményi protokoll, illetve az intézményekkel kötött megállapodás szabályozza.

A szakember feladata a gyermek veszélyeztetettségének megelőzése, illetve annak minél korábbi felismerése és kezelése. Ennek érdekében konzultál az pedagógusokkal, a gyermekvédelmi felelőssel és az iskolai védőnővel, egyéni és csoportos foglalkozást tart a tanulók számára, és szükség szerint felveszi a kapcsolatot a szülőkkel. Tevékenységével segíti a családgondozók munkáját, mivel közvetlen képet kap a gondozott gyermekek iskolai teljesítményéről és viselkedéséről.

A szolgáltatásokat a Fejlesztési Centrumban 2 fő foglalkoztatási tanácsadó, 1 fő adósságkezelési tanácsadó, 2 fő óvodai és iskolai szociális segítő munkatárs látja el, a munkájukat 2 fő szociális asszisztens segíti. A telephelyen biztosított szakmai munkát új csoportvezető fogja össze 2021 december közepétől.

A Család- és Gyermekjóléti Központ a járvánnyal kapcsolatos rendkívüli intézkedésekkel összefüggő eljárásrend szerint végzi tevékenységét 2020. szeptemberi életbelépése óta.

A Család-és Gyermekjóléti Központ eljárásrendjére vonatkozó legfontosabb szakmai intézkedések (mindkét telephelyre vonatkozóan):

* + A Központ munkatársa az előre elkészített drive táblázatba vezeti fel az aznapra behívott ügyfelet, az ütközések elkerülése végett. Az ügyeleti időben érkezett, valamint az azonnali intézkedést igénylő eseteken túl, ügyfél csak a megadott időpontban tartózkodhat a Központban.
  + Az ügyfélfogadási rend vonatkozik a Szolgáltatási és Fejlesztési Centrumban ügyfelet fogadó jogász, pszichológus, fejlesztő pedagógus és logopédus szakemberekre is. A fejlesztő pedagógusnál egyszerre csak 3 gyermek tartózkodhat, 45 perces váltásban.
  + Az Álláskereső Klubban egyszerre 2 ügyfél tartózkodhat, a meghatározott feltételek mellett.
  + Az óvodai és iskolai szociális segítő szakemberek az ügyfélfogadási idejüket, melyek érintik azon óvodák/iskolák fogadási idejét, ahová a járványügyi szabályzat miatt nem mehetnek be, áthelyezhetik a Fejlesztési Centrum telephelyére, szintén a meghatározott feltételek mellett.
  + A Család-és Gyermekjóléti Központ szakemberei a családlátogatás tekintetében a következőképpen járnak el: ahol lehetséges a telefonos konzultáció a családlátogatás előtt, a Központ szakembere mérje fel, hogy adottak-e a körülmények a biztonságos látogatásra (az ügyfél/család az utóbbi 2 hétben tartózkodott-e külföldön, a tudomásuk szerint van-e a környezetükben igazolt pozitív teszttel rendelkező beteg személy). A családlátogatások alkalmával minden szakember számára biztosított és kötelező a megfelelő védőeszköz használata.
  + A kapcsolatügyelet szolgáltatást az intézményi egység az általános rendben biztosítja.
  + Családterápia, családkonzultáció, mediáció szolgáltatása biztosított meghatározott ügyfélfogadási feltételek mellett.
  + A Hetedhét Éjszakai Sportklub (HÉS) szolgáltatásunk a miniszteri rendelet szerint határozatlan ideig szünetel.

Bár az eljárásrendben benne van, hogy a fejlesztő pedagógusnál egyszerre csak 3 gyermek tartózkodhat 45 perces váltásban, a szülők jelzései alapján (féltve gyermekeik és családjuk egészségét) ezen szolgáltatást szüneteltetni kellett 2021 márciusától.

A járványügyi helyzet miatti korlátozások hatására problémaként jelent meg a kerületen „átköltöző” családok követése, gondozása. A VII. kerületben található apartmanokba rövid időre beköltöztek a gondozásban lévő családok (akár 1-2 napra). A legtöbb esetben, mire a Központhoz beérkezett a jelzés, már nem is tudott megvalósulni a kapcsolatfelvétel a családdal, mert az illetékes szakember nem találta őket az adott címen. Ugyanez jellemezte a hatósági intézkedésben érintett családokat is; mire az illetékes Gyámügyi Osztálynál lefolyt az eljárás, addigra a szülő vagy a család továbbköltözött, a legtöbb esetben ismeretlen helyre. A gyámhivatalok felől érkező megkeresések száma is jelentősen megnövekedett, melyben az átlagos ügyintézési határidő (a családlátogatások és a jelzőrendszeri tagoktól bekérendő dokumentumokat is beleértve) 15 nap volt.

A Család- és Gyermekjóléti Központ igénybevétele jelentősen megnőtt egyes szolgáltatástípusokban a koronavírus járvány miatt. Az ügyfélkörben vezető problémaként jelenlévő anyagi nehézség sok olyan családot is sújtott, akik korábban nem kerültek az intézmény látóterébe. A szervezeti egység kiemelt feladatként működtette az adományközvetítést. A munkatársak a 2021. évben kb. 500 kerületi háztartásból dokumentáltak rendszeres segélycsomag-igényt és 1031 ügyfél jutott csomaghoz.

Általánosságban elmondható, hogy az erzsébetvárosi családok komplex nehézségekkel küzdenek, a problémák jellemzően halmozottan vannak jelen. A problémák a következő típusokba sorolhatóak:

1. Szociális problémák:
2. lakhatási problémák
3. anyagi nehézségek, munkanélküliség
4. várandós anya szociális válsághelyzete
5. Fizikai és érzelmi elhanyagolás, veszélyeztetettség
6. Családon belüli kapcsolati problémák, családon belüli erőszak
7. Addiktív szerekkel kapcsolatos abúzusok
8. Pszichés problémák
9. Gyermeknevelési-, intézménybe való beilleszkedési problémák, magatartási- és teljesítményzavar

Az anyagi nehézség és a lakhatási bizonytalanság egyre fokozottabb, vezető probléma az ügyfelek körében. A szakemberek igyekeztek az ügyfeleket a foglalkoztatási tanácsadás szolgáltatásba delegálni, ám sok esetben az ügyfelek munkamotivációja alacsony, az álláskeresést hosszabb előkészítő szakasz kell, hogy megelőzze.

|  |  |  |
| --- | --- | --- |
| **Gondozási mutató** | **2020. év** | **2021. év** |
| Családgondozások száma (gyermek száma/család száma) | 812/557 | 756/501 |
| Védelembe vett gyermekek száma | 101 | 88 |
| Ideiglenes hatállyal elhelyezettek száma | 29 | 24 |
| Nevelésbe vettek száma (korábban: átmeneti és tartós neveltek) | 112 | 70 |
| Utógondozottak száma | 8 | 7 |
| Pártfogói felügyelet alatt állók száma | - | 2 |
| Utcai szociális munka | 11 | 9 |
| Adósságkezelés | 197/58 | 196/69 |
| Foglalkoztatási tanácsadás | 179/72 | 206/56 |
| Logopédus hely biztosítása | 329/43 | 175/27 |
| Óvodai és iskolai szociális segítő tevékenység | 1270/3884 fő­\* | 1151/1678 fő\* |

*\*az óvodai és iskolai szociális segítő tevékenység sorban megjelölt adatok első részadata az egyéni foglalkozásokkal, fogadóórákkal elért ügyfelek (gyerek, szülő, pedagógus) számát jelöli, míg a második részadat a csoportos és közösségi foglalkozásokkal elért ügyfelek (gyerek, szülő, pedagógus) létszámát mutatja*

A Család- és Gyermekjóléti Központ családgondozási eseteinek száma és gyermekszáma a kezelt probléma típusa szerint:

|  |  |  |  |  |
| --- | --- | --- | --- | --- |
| **Probléma** | **Kezelt problémák száma (halmozott adat)** | | **Gondozott gyermekek** | |
| 2020. év | 2021. év | 2020. év | 2021. év |
| Anyagi (lakhatás, megélhetés) | 3256 | 3389 | 409 | 355 |
| Gyermeknevelési | 1405 | 1467 | 115 | 70 |
| Intézménybe való beilleszkedési nehézség | 196 | 156 | 67 | 30 |
| Magatartás/teljesítményzavar | 305 | 327 | 129 | 75 |
| Családi konfliktus | 543 | 567 | 79 | 52 |
| Szülő, család életvitele | 1302 | 1365 | 134 | 63 |
| Szülői elhanyagolás | 645 | 624 | 123 | 56 |
| Családon belüli bántalmazás | 295 | 256 | 59 | 23 |
| Fogyatékosság, retardáció | 56 | 49 | 29 | 15 |
| Szenvedélybetegség | 425 | 398 | 48 | 17 |
| **Összesen** | **8428** | **8598** | **759** | **756** |

*Az adósságkezelési tanácsadás*

Az adósságkezelési szolgáltatást önkéntesen és térítésmentesen igénybe vehetik a VII. kerületi bejelentett lakóhellyel rendelkezők. Az adósságkezelés segítséget nyújt a személyeknek és a családoknak, akiknek valamelyik közüzemi szolgáltató (víz-, csatorna-, szemét-, villany-, gázdíj) vagy az Erzsébetvárosi Ingatlangazdálkodási Nonprofit Zrt. (EVIN) felé hátralékuk keletkezett.

Az adósságkezelés jelenleg két módon vehető igénybe. Az egyik módja az adósságcsökkentő támogatás a helyi önkormányzati rendelet alapján. A másik formája a Hálózat Alapítvány által nyújtott támogatás. Mindkét támogatási formánál vállalni kell önrészt, ami azt jelenti, hogy a tartozásból meghatározott összeget be kell fizetni. Mindezen túl lehetősége van az adósságkezelési tanácsadónak tájékoztatást nyújtani az egyéb alapítványoknál igénybe vehető támogatásokról.

Az elmúlt években a gyakorlati tapasztalatok azt mutatják, hogy a tartozást felhalmozók lakásfenntartási kiadásai már önmagukban meghaladják a háztartások bevételét, mely miatt nehéz tartós eredményt elérni a segítséget kérők ügyében.

Statisztikai adatok 2021-ben:

* Nem halmozott adatok: az adósságkezelési tanácsadáson 2021. évben 61 fő jelent meg személyes ügyfélfogadáson. Az igénybevevő ügyfelek száma 69 fő volt. Az új/újra nyitás 28 fő esetében, az egyszeri igénybevétel 33 fő esetében történt. A családlátogatások 8 ügyfél lakásán történtek.
* Halmozott adatok: az adósságkezelési tanácsadáson 196 alkalommal jelentek meg az ügyfelek, ebből egyszeriek 40 alkalommal, az új/újra nyitás 29 alkalommal (1 fő kétszer volt), családlátogatás 11 alkalommal, a maradék 117 alkalommal a folyamatban levő esetek ügyfélfogadásai történtek meg (közös munka, csekkbemutatás).

Az egyszeri megjelenések száma azért magasabb, mert a bizalom kialakítása, az ismerkedés, életkörülmények, jövedelmi viszonyok, családi kapcsolatok „feltérképezése” és az adminisztrációs munka együtt gyakran nem fér bele egy első interjúba, illetve az ügyfélnek lehetőséget kell biztosítani arra, hogy a kapott rengeteg információ birtokában át tudja gondolni az igénybevételi lehetőségeket. Ez az ún. „nulladik alkalom.” Elő szokott fordulni, hogy az ügyfelek nem jönnek vissza a tanácsadás folytatására, ezért felesleges adminisztrációs munka előre megnyitni az aktát.

**Az igénybe vevők nemek szerinti megoszlása 2021-ben**

|  |  |  |  |
| --- | --- | --- | --- |
| **Nem** | **2020. év / fő** | **2021. év / fő** | **Százalék** |
| Nő | 40 | 51 | 74 % |
| Férfi | 18 | 18 | 26 % |
| **Összesen:** | **58** | **69** | **100 %** |

**Az igénybe vevők életkori megoszlása 2021-ben**

|  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- |
| **Életkor** | **18-34 éves** | | **35-49 éves** | | **50-61 éves** | | **62 éves és idősebb** | | **Összesen** | |
|  | 2020. év | 2021. év | 2020. év | 2021. év | 2020. év | 2021. év | 2020. év | 2021. év | 2020. év | 2021. év |
| Összesen: | 3 | 7 | 10 | 14 | 18 | 18 | 28 | 30 | 58 | 69 |
| % | 5 | 10 | 17 | 20 | 29 | 26 | 49 | 44 | 100 | 100 |

Az adósságkezelési tanácsadást főként idősebb, nyugdíjas korú nők veszik igénybe. A tapasztaltak alapján elmondható, hogy sok az egyedül élő, gyermektelen ügyfél, vagy a családtagoknak nincs anyagi lehetőségük támogatni a szüleiket és/vagy megromlott a családi viszony.

Az adósságállomány nagysága 2020-2021 között

|  |  |  |
| --- | --- | --- |
|  | **Együttműködő ügyfelek adósságállománya**  **(Ft)** | **Együttműködő ügyfelek kezelésbe bevonható adósságállománya**  **(Ft)** |
| **2020.** | 0.- önkormányzat  4 230 114.- Hálózat Alapítvány  1 049 157.- Egyéb | 0.- önkormányzat  1 902 415.- Hálózat Alapítvány  1 049 157.- Egyéb |
| **2021.** | 1 597 656.- önk.  5 025 497 (2021-ben 3 801 523) – Hálózat Alapítvány  567 665.- Egyéb | 1 597 656.- önk.  4 747 776 (2021-ben 3 579 009) – Hálózat  567 665.- Egyéb |

A tavalyi évben az önkormányzati adósságcsökkentési támogatással bővült az adósságállomány statisztikája.

A Hálózat Alapítványnál több adóssággal érkeztek az ügyfelek, mint a korábbi évben, és jó részüket sikerült is bevonni a támogatható adósságok közé. A kisebb szervezetek kb. fele annyi támogatást adtak, mint az azt megelőző évben. Ennek oka a veszélyhelyzet ideje alatti zárvatartás, illetve a visszatérő ügyfelek már nem adhattak be több igénylést.

Jelentős a Nyugodt Szív a Lakhatásért Alapítvány szerepvállalása a hátralékot felhalmozó ügyfelek ellátásában. Az utóbbi alapítvány az ügyfél átdelegálását követően közvetlenül a szolgáltatóknak utalta át a tartozásokat és a támogatáshoz szükséges önrészeket azokban az esetekben, melyekben az egyszeri segítségnyújtás elegendő volt a lakhatás megtartásához.

*A foglalkoztatási tanácsadáshoz kapcsolódó mutatók*

A foglalkoztatási tanácsadás keretein belül álláskereső klubot, valamint egyéni foglalkoztatási tanácsadást vehet igénybe minden VII. kerületi álláskereső. 2021-ben 206 egyéni álláskeresési tanácsadás valósult meg, összesen 56 ügyfél vette igénybe a szolgáltatást. Az 56 főből összesen 30 új ügyfél lett regisztrálva. 42 főtől érkezett visszajelzés, hogy dolgozik, vagy kilátásban van számukra munkalehetőség.

2021-ben a legtöbb igénybevevő ügyfél munkanélküliként jelentkezett, összesen 2 aktív kereső személy lett regisztrálva, a 8 inaktív ügyfélből mind a 8 nyugdíjas személy. Az ügyfelek közül 7 fő eltartott személy volt, gyermek- és fiatalkorú (0-17 éves) egyáltalán nem volt.

Az igénybevevők nemek, gazdasági aktivitás és életkor szerinti megoszlása

|  |  |  |  |
| --- | --- | --- | --- |
| **Nem** | **fő / 2020** | **fő / 2021** | **Százalék** |
| Nő | 47 | 41 | 65 % |
| Férfi | 25 | 15 | 35 % |
| Összesen: | 72 | 56 | 100 % |

|  |  |  |  |
| --- | --- | --- | --- |
| **Gazdasági aktivitás** | **fő / 2020** | **fő / 2021** | **Százalék** |
| Aktív kereső | 2 | 2 | 4 % |
| Munkanélküli | 52 | 39 | 70 % |
| Inaktív | 13 | 8 | 14 % |
| Ebből: nyugdíjas | 11 | 8 | 14 % |
| Eltartott | 5 | 7 | 12 % |
| Ebből: gyermek- és fiatalkorú (0-17 éves) | 0 | 0 | 0 |
| **Összesen** | **72** | **56** | **100 %** |

|  |  |  |  |  |  |
| --- | --- | --- | --- | --- | --- |
| **Életkor** | **18-34 éves** | **35-49 éves** | **50-61 éves** | **62 éves és idősebb** | **Összesen** |
| Összesen: | 17 | 13 | 15 | 11 | 56 |
| % | 30 % | 23 % | 27 % | 20 % | 100 % |

A járványügyi helyzet miatt 3 hónapig volt álláskereső klub, összesen 16 fő vette igénybe a szolgáltatást és 32 megjelenés volt.

2021-ben összesen 14 alkalommal, 264 főnek tartott a foglalkoztatási tanácsadó pálya- és munkaorientációs foglalkozásokat iskolákban, külső helyszíneken, további 7 esetben online módon.

*Az óvodai és iskolai szociális tevékenységhez kapcsolódó mutatók*

Az elmúlt egy évben az iskolai és óvodai szociális segítő tevékenység iránti szükséglet megnövekedett, az együttműködés szorosabbá vált az intézményekkel. Hatékonyan működött a közös gondolkodás, a kölcsönös tájékoztatásnyújtás, a kommunikáció, kölcsönös bizalom alakult ki. A területileg illetékes Család- és Gyermekjóléti Szolgálatoktól/Központoktól is több megkeresés érkezett a kollégák felé, mint az elmúlt években.

2021 márciusában a VII. kerületi óvodások számára rajz-, az iskolások számára meseíró pályázatot hirdettünk a meseírás világnapjára, Csukás István író munkásságáról megemlékezve. A felhívásra 32 mese és 18 rajz érkezett be. A pályázat mellett a gyerekek egy internetes játékban is tesztelhették tudásukat. A Család-és Gyermekjóléti Központ Kertész utcai telephelyén került átadásra a díj az első két helyezettnek, továbbá a két gyermek műve megjelent az Erzsébetvárosi újságban egy rövid riporttal egybekötve. Minden pályázó megkapta a mesekönyvet, amely az összes beérkezett írást tartalmazta.

Erzsébetvárosban a szolgáltatás a közösségi szociális munka keretén belül kiemelten nagy hangsúlyt fektet a teljes nyári időszakban, kéthetes turnusokban megrendezésre kerülő napközis táborokra, mely nagy segítség azon szülők számára, akik nem tudják biztosítani gyermekük felügyeletét. A Harry Potter regények köré épült tematika alapján az oktatási intézményekben minden turnuson belül három alkalommal szerveztünk programot a résztvevők számára a táborvezetőkkel előre egyeztetett időpontokban, figyelembe véve az intézmények által előírt járványügyi helyzetre létrehozott protokollt.

A Család-és Gyermekjóléti Központ szakmai tevékenysége számokban kifejezve

(halmozott adat)

|  |  |  |  |  |
| --- | --- | --- | --- | --- |
| **SZAKMAI TEVÉKENYSÉG** | **2020. év** | **2020. év** | **2021. év** | **2021. év** |
| **Szolgáltatási Centrum** | **Fejlesztési Centrum** | **Szolgáltatási Centrum** | **Fejlesztési Centrum** |
| személyes ügyfélfogadás | 3029 | 1442 | 3338 | 1030 |
| családlátogatás | 1820 | 9 | 1967 | 14 |
| intézménylátogatás | - | 484 | - | 738 |
| ügyintézés | 5345 | 1185 | 9118 | 1091 |
| helyezési tárgyaláson való részvétel | 1 | - | - | - |
| védelembe vételi tárgyaláson részvétel | 56 | - | 4 | - |
| védelembe vétel felülvizsgálati tárgyaláson való részvétel | 32 | - | 3 | - |
| átmeneti nevelésbe vétel felülvizsgálati tárgyaláson való részvétel | 16 | - | - | - |
| jelzőrendszeri tagokkal kapcsolatfelvétel | 1061 | 14 | 2801 | 20 |
| esetkonferencia, esetmegbeszélő | 78 | 17 | 27 | 15 |
| csoportfoglalkozás | 47 | 86 | - | 32 |
| ügyfelek közvetítése más szolgáltatásba | 325 | 13 | 795 | 19 |
| más kolléga esetében való közreműködés | - | 162 | - | 221 |
| adományközvetítés | 1647 | 8 | 1327 | 5 |
| kórházi szociális munka | 27 | - | 11 | - |
| utcai szociális munka | 32 | - | - | - |
| kapcsolatügyelet | 26 | - | 23 | - |
| drogprevenció | - | 9 | - | 8 |
| szakemberekkel, kollégákkal eset átbeszélése | 158 | 270 | 387 | 671 |
| iskolai szociális munka | - | 1270 | - | 1151 |
| tanácsadás | 3356 | 699 | 3062 | 267 |
| információnyújtás | 14258 | 1635 | 12150 | 2224 |
| segítő beszélgetés kliensekkel | 4325 | - | 4279 | 455 |
| mediáció, konfliktuskezelés | - | - | 24 | - |
| családterápia | 18 | 16 | 19 | 20 |

A Központba érkező jelzések száma jelentősen megnövekedett (2020-ban ez a szám 351 volt, 2021-re 489-re nőtt), olyan ügyfelekről/családokról, akik nem szerepeltek a nyilvántartásban. Ezen esetek, jellegükből adódóan, a legtöbbször azonnali intézkedést követeltek, így a Központban személyesen megjelent ügyfelek vagy a családlátogatások száma a járványügyi helyzetre való tekintettel sem mérséklődött.

A családsegítő és esetmenedzser kollégáknak csak elvétve kellett megjelenni tárgyalásokon a VII. kerületi Gyámügyi Osztályon a tavalyi évben, ugyanis a hatóság csak kivételes esetekben ült össze; a tárgyalásokat postai úton kiküldött ügyféli nyilatkozatokkal „helyettesítették”. Ez az oka az alacsony mutatószámnak.

Kiemelendő az adományközvetítésben részesülő ügyfelek magas száma, mely szintén a járványügyi helyzet egyik „hozadéka”. A megélhetésüket egyik napról a másikra elvesztő ügyfelek szinte napi szinten keresték fel a Központot élelmiszeradomány miatt. A helyzethez igazodva több alapítvánnyal, szervezettel vettük fel a kapcsolatot és sikerült szoros együttműködésben több száz ügyfelet adományban részesíteni.

A Gyermekeink védelmében elnevezésű informatikai rendszer (GYVR) gyermekjóléti alapellátási felhasználóinak regisztrációja 2021. március 30-ával kezdődött meg. Központunkban folyamatos az átállás az új rendszerre. Összességében elmondható, hogy a GYVR bevezetése – egyelőre – nem könnyítette meg a szakemberek munkáját.

1. **A bölcsődék gyermekvédelmi tevékenysége**

A bölcsőde a gyermekjóléti alapellátás részeként a családban nevelkedő gyermekek napközbeni ellátásának egyik formája. Az 1997. évi XXXI.tv. 42/A § alapján bölcsődébe a csecsemő, kisgyermek 20 hetes korától 3 éves koráig, indokolt esetben, orvosi vélemény alapján 4 éves korig, SNI-s gyermek 6 éves koráig gondozható. Alapfeladatként nyújtott ellátás esetén, egy gyermek napi gondozási ideje legalább négy óra és legfeljebb tizenkét óra lehet. A sajátos nevelési igényű, illetve a korai fejlesztésre és gondozásra jogosult gyermek napi gondozási ideje négy óránál kevesebb időtartamban is meghatározható.

Mindhárom bölcsődében az egészséges gyermekek nevelése és gondozása mellett, a Pedagógiai Szakszolgálat segítségével az SNI-s és a korai fejlesztést igénylő gyermekek ellátása is folyamatos. A Szakértői vélemények alapján a fejlődésükben megsegítésre, támogatásra szoruló gyermekek fejlesztése, ha a szülő másképp nem rendelkezik, akkor a bölcsődében történik, heti rendszerességgel.

15/1998.(IV.30.) NM rendelet 37.§ (1) A bölcsődei ellátást nyújtó intézmény, szolgáltató a fenntartó által meghatározott napi nyitvatartási időn belül biztosítja a gyermek bölcsődei ellátását.

Erzsébetvárosban három bölcsőde, összesen 305 férőhellyel működik:

* Dob Bölcsőde (1074 Budapest, Dob utca 23.)
* Városligeti Bölcsőde (1071 Budapest, Városligeti fasor 39-41.)
* Lövölde Bölcsőde (1071 Budapest, Lövölde tér 1.)

|  |  |  |  |  |  |
| --- | --- | --- | --- | --- | --- |
|  | Dob Bölcsőde | | Városligeti Bölcsőde | Lövölde Bölcsőde | |
| Ellátás formája | bölcsődei ellátás | gyermekfelügyelet | bölcsődei ellátás | bölcsődei ellátás | gyermekfelügyelet |
| Férőhelyek száma | 100 fő | 20 fő | 125 fő | 40 fő | 20 fő |
| Ellátottak köre | 6 hónapos kortól  36 hónapos korig | | 6 hónapos kortól  36 hónapos korig | 16 hónapos kortól  36 hónapos korig | |
| Csoportegységek száma | 5 | | 5 | 2 | |
| 1 | |
| Csoportszobák száma | 10 | | 10 | 4 | |
| 2 | |
| Játszóudvar | van | | van | nincs, óvoda udvarán | |
| Kiegészítés | sószoba | | tornaszoba, sószoba |  | |

Az 1966-ban alapított **Dob Bölcsődében** 120 férőhelyen, 10 csoportszobában történt a bölcsődei gondozás-nevelés korcsoportonként. A bölcsőde két épületét átjáró köti össze, és mindkét épület kétszintes. A földszinti csoportszobák közvetlenül kapcsolódnak a kerthez. A játszóudvarok biztosítják a gyermekek rendszeres levegőzéséhez, mozgásukhoz szükséges teret. A felújított belső helyiségek, a folyamatosan megvalósuló eszközbeszerzések hatására sokat szépült a bölcsőde, a kialakításra került sószoba preventív hatását is élvezhetik a gyerekek. A 2020/21-es nevelési év során a korábbi évekhez hasonlóan továbbra is tapasztalható a csökkenő jelentkezési létszám. A férőhelyek jobb kihasználása érdekében az üresen maradt csoportszobákban indított időszakos gyermekfelügyelet szolgáltatás a járványügyi helyzet miatt felfüggesztésre került februárban, szeptemberben nyitott újra.

A **Városligeti Bölcsőde** 1980-ban épült, jelenleg 125 férőhelyen, 10 csoportszobában folyik a gyermekek gondozása korcsoportonként, 20 hetes kortól 3 éves korig. Minden csoporthoz külön játszóudvar tartozik. Modern eszközökkel felszerelt tornaszobával, sószobával is rendelkezik.

A **Lövölde téri bölcsőde** 1974-ben nyitotta meg kapuit. Az intézmény 60 férőhelyes, ebből 40 férőhelyen, 4 csoportban bölcsődei ellátás, 20 férőhelyen időszakos gyermekfelügyelet és játszócsoport működik. A bölcsőde helyi adottságai – emeleti elhelyezkedése és játszóudvar közvetlen hiánya miatt – a gyerekek 16 hónapos kortól kerülnek felvételre. Nincs lehetőség saját játszóudvar kialakítására, ezért a gyermekek levegőztetését a bölcsőde közelében található védett környezetben, egy bezárt óvoda udvarán oldják meg, amely kb. 10 perc sétával megközelíthető. A sétához a szülők írásos hozzájárulását kérik, és szükség esetén biztosítják a teljes személyzet közreműködését is a gyerekek biztonságos odajuttatásához. A játszókert ősszel teljes felújításon esett át. Biztonságos, több funkciós mászókát kaptak a gyerekek, korszerű, esztétikus burkolat fedi le a földes udvart.

A Pöttöm klub 2006 októbere óta folyamatosan működő időszakos gyermekfelügyeletnek és játszócsoportnak nagy a sikere a szülők körében. Az alapellátáson túli szolgáltatást remekül szolgálja a bölcsődei infrastruktúra, a szabad játszástól az étkezésig minden nevelés-gondozási műveletnek részesei a „Pöttömös” gyerekek.

*A beiratkozás*

Bölcsődébe felvehető minden olyan erzsébetvárosi kisgyermek (az intézmény férőhelyszámának jogszabályban meghatározott mértékéig kerületen kívüli lakcímmel rendelkező kisgyermek is), akinek szülei, törvényes képviselői valamilyen ok miatt nem tudják biztosítani a napközbeni ellátást. A Gyvt. 43. § (3) bekezdésének rendelkezési szerint előnyben kell részesíteni a felvételi eljárás során azon kisgyermeket, akinek a szülője, más törvényes képviselője a felvételi kérelem benyújtását követő 30 napon belül igazolja, hogy munkaviszonyban vagy más munkavégzésre irányuló egyéb jogviszonyban áll és emellett

* + rendszeres gyermekvédelmi kedvezményre jogosult gyermeket,
  + három vagy több gyermeket nevelő családban élő gyermeket,
  + egyedülálló szülő által nevelt gyermeket,
  + védelembe vett gyermeket nevel.

Mindhárom bölcsődében a gyermekfelvétel egész évben folyamatos volt. A bölcsődei jelentkezés személyesen vagy digitális úton a bölcsődék e-mail címén (dob.bolcsode@bjhuman.hu; lovolde.bolcsode@bjhuman.hu; varosligeti.bolcsode@bjhuman.hu) történik.

A gyerekek beilleszkedését elősegíti a szülőkkel való jó kapcsolat kialakítása, melyet a bölcsődekóstoló ismerkedésekkel, tájékoztató szülői értekezletekkel, megbeszélésekkel, vezetői fogadó órákkal, családlátogatással érnek el az intézmények. A gyermek személyi- és tárgyi környezetének állandósága („saját kisgyermeknevelő” rendszer) növeli az érzelmi biztonságot, alapul szolgál a jó szokások kialakulásához. A kisgyermeknevelők hiányzása esetén mindig a társ-kisgyermeknevelő veszi át a gyermekek gondozását. A gyermekek elválását a szülőktől a szakmai módszertani alapokon nyugvó fokozatos beszoktatás segíti, amelynek lehetőségével minden szülő élt. Az év folyamán sikertelen beszoktatás három gyermek esetén volt a három bölcsődére vonatkoztatva.

A csoportok szakmai munkájának alapja a nevelői programban előre meghatározott irányelvek, tevékenységek alkalmazása. A választott formákat a kisgyermeknevelők beépítik a napi elfoglaltságok közé. Tevékenységek a csoportokban:

* + mozgásfejlesztés, játékos feladatok a különböző mozgásformák alkalmazásával;
  + verbális fejlesztés: mondóka, vers, mese alkalmazása;
  + manipuláció fejlesztése: alkotó játékok, kézügyességet fejlesztő feladatok, kirakós;
  + a zene hatása a gyermekekre: „tánc” – zenehallgatás mozgással kísérve, hangot adó zeneeszközök alkalmazása;
  + kézművesség: természetes anyagokkal való tevékenységek, kreativitás, kézügyesség fejlesztése (tépés, ragasztás, festés, rajzolás, gyurmázás);
  + egészségvédelem, egészségnevelés, alapvető kultúrhigiénés szokások kialakítása;
  + megemlékezések; ünnepek, ünnepkörök (pl. farsang, húsvét, gyereknap, tök-nap, Mikulás); óvodába készülő kisgyermekek búcsúztatása.

Fontos, hogy érvényesüljön a folyamatosság, a szabadság, az önkéntesség és a választhatóság elve. A bölcsődés kisgyermek gondozásának egyik alapfeltétele a pozitív érzelmekre való támaszkodás, a pozitív megerősítés, derűs légkör kialakítása, mellyel segítjük a bölcsődébe kerüléssel járó nehézségek feldolgozását.

|  |  |  |  |  |
| --- | --- | --- | --- | --- |
| **Gyermekfelvételi adatok** | | | | |
| Intézmény | **Beíratott gyermekek száma** | | | |
| **2020. jan. 1-jén** | **2021. jan. 1-jén** | **2020. dec. 31-én** | **2021. dec. 31-én** |
| **Dob Bölcsőde** | 75 | 75 | 76 | 61 |
| **Lövölde Bölcsőde** | 29 | 37 | 32 | 25 |
| **Városligeti Bölcsőde** | 100 | 92 | 85 | 97 |
| **Összesen** | 204 | 204 | 193 | 183 |

A 2020. évi és 2021. évi adatokat összevetve észlelhető némi csökkenő tendencia az ellátott gyermekek számában. Ez a táblázat a nevelési év közepén érvényes adatokat mutatja. A szeptemberben kezdődő beszoktatások minden bölcsődénkben elhúzódnak február végéig, március közepéig, egyrészt a szülői igények figyelembevétele, másrészt az évközben kimaradó gyermekek felszabaduló férőhelyeire történő beszoktatások miatt.

*A bölcsődék személyi feltételei*

A jogszabályi változások miatt a bölcsődékben dolgozó kisgyermeknevelők és dajkák kötelező továbbképzéseken vettek részt, kivéve, ha az életkoruk miatt mentesültek ez alól. A kisgyermekgondozók esetében meghosszabbították a kreditpontjok gyűjtésének határidejét, így mindenkinek lesz lehetősége a későbbiekben is teljesíteni a kötelezettségét. A három intézmény 12 dajka státuszú dolgozója közül 10 fő végezte el sikeresen a kötelező tanfolyamot, 2 fő mentességet kapott az életkora miatt.

A személyi változások ellenére megállapítható, hogy a bölcsődéket ebben az évben nem jellemzi nagyfokú fluktuáció, a dolgozói elvándorlás csekély mértékű. A gyermekvállalás miatt otthon maradt fiatal munkaerő pótlása azonban nehézkes volt.

A szinte egész évben fennálló járványügyi vészhelyzet rengeteg új kihívás, új feladat elé állította bölcsődéket. Egész intézményt érintő bezárás nem volt, de a Városligeti Bölcsődében 2 egység, a Dob Bölcsődében 3 egység, a Lövölde Bölcsődében 1 egység volt 10 napos karanténban munkatárs vagy gyermek megbetegedése miatt.



*Az időszakos gyermekfelügyelet és játszócsoport (Picur Klub és Pöttöm Klub)*

A szolgáltatás lehetőséget teremt az otthon nevelkedő gyermekeknek a kortárs csoportban való játszásra, tapasztalatszerzésre, másrészt néhány órás szabadidőt biztosít a gyermekük nevelését vállaló szülőknek. A csoportban az utánpótlást részint a szolgáltatást korábban igénybe vevő, vagy az ő ismeretségi körükben lévő szülők gyermekei jelentik, de sokan a védőnők ajánlására keresik fel az intézményeket, vagy az internetről és a kerületi kiadványokból szereznek információt. Mivel a szülők megnyugodva tapasztalják, hogy gyermekük jártasságot szerzett a közösségi életben, hamarabb és bátrabban térnek vissza a munkaerőpiacra. Ők később szívesen igénylik a bölcsődei ellátást is.

A gyermekfelügyelet előzetes bejelentkezés alapján, heti 2-3 alkalommal, naponta legfeljebb 4 óra időtartamra vehető igénybe, reggel 7 óra és délután 16 óra között. A Pöttöm klub hétfői napokon játszócsoportként üzemel. Ezt a szolgáltatást azok a szülők igénylik, akik nem kívánnak elszakadni gyermeküktől, még néhány órára sem. Ők gyermekeikkel együtt töltik az időt, segítik őket a kortársak között, ismeretségeket szereznek és tapasztalatot cserélnek hasonló élethelyzetben lévő anyákkal, családokkal, valamint képzett kisgyermeknevelőktől kérhetnek tanácsokat nevelési és pedagógiai kérdéseikre.

Mindhárom szolgáltatás óradíja 350 Ft. Az étkezést a helyi rendelet alapján az önkormányzat az időszakos gyermekfelügyeletet és játszócsoportot igénybe vevő gyermekek számára térítésmentesen biztosítja. A 2021-es évben ezeket a szolgáltatásokat a járványügyi veszélyhelyzet megszorításai miatt csak korlátozottan tudtuk üzemeltetni szeptembertől, ennek ellenére az érdeklődés folyamatos volt, várták az újranyitást.

A Lövölde Bölcsődében 2021-ben összesen 22 gyermek vette igénybe a szolgáltatást, ebből 12 fő étkezést is igényelt, közülük 1 fő fizetett ezért díjat.

|  |  |  |  |  |  |  |  |
| --- | --- | --- | --- | --- | --- | --- | --- |
| **2021. évi időszakos gyermekfelügyelet adatai a Lövölde Bölcsődében** | | | | | | | |
| Működési adatok | | Igénybe vett alkalmak száma | Órák/Étkezések száma | | | Térítési díj | Befizetett összeg |
| I. félév | Szolgáltatás | 0 | 0 | | | 350 Ft/óra | 0 |
| Étkezés | 0 | 0 | | | 0 Ft | 0 |
| Bevétel | | | | | | 0 |
| II. félév | Szolgáltatás | 167 | 307 | | | 350 Ft/óra | 107.450 Ft |
| Étkezés | | | | | | |
| Kerületi\* | 50 | | 82 | 505 Ft/óra | | 0 Ft |
| Kerületen kívüli | 1 | | 1 | 505 Ft/óra | | 505 Ft |
| Bevétel | | | | | | 107.955 Ft |
| **Bevétel összesen:** | | | | | | | **107.955 Ft** |

*\*Önkormányzat által finanszírozott*

A Dob Bölcsődében 2 gyermek vette rendszeresen igénybe a szolgáltatást étkezéssel együtt, amíg a járványügyi helyzet lehetőséget adott a gyermekek fogadására.

|  |  |  |  |  |  |  |  |
| --- | --- | --- | --- | --- | --- | --- | --- |
| **2021. évi időszakos gyermekfelügyelet adatai a Dob Bölcsődében** | | | | | | | |
| Működési adatok | | Igénybe vett alkalmak száma | Órák/Étkezések száma | | | Térítési díj | Befizetett összeg |
| I. félév | Szolgáltatás | 0 | 0 | | | 350 Ft/óra | 0 |
| Étkezés | 0 | 0 | | | 0 Ft | 0 |
| Bevétel | | | | | | 0 |
| II. félév | Szolgáltatás | 26 | 63 | | | 350 Ft/óra | 22.050 Ft |
| Étkezés | | | | | | |
| Kerületi\* | 13 | | 13 | 505 Ft/óra | | 0 Ft |
| Kerületen kívüli | 9 | | 11 | 505 Ft/óra | | 5.555 Ft |
| Bevétel | | | | | | 27.605 Ft |
| **Bevétel összesen** | | | | | | | **27.605 Ft** |

*\*Önkormányzat által finanszírozott*

*Az étkeztetés*

|  |  |  |  |  |
| --- | --- | --- | --- | --- |
| **A bölcsődébe járó gyermekek étkeztetési adatai (lefőzött adagok 2021-ben)** | | | | |
| **Lefőzött adag** | Dob Bölcsőde | Lövölde Bölcsőde | Városligeti Bölcsőde | Összesen |
| **Gyerekek** | 10 031 | 4 903 | 16.024 | 30 958 |
| **Gyermekfelügyelet** | 24 | 83 | - | 107 |
| **Összesen** | 10 055 | 4 986 | 16 024 | 31 065 |

A Bölcsőde napi négyszeri étkezést biztosít: reggeli, tízórai, ebéd, uzsonna. Saját főzőkonyhával a Városligeti és a Dob Bölcsőde rendelkezik, de az ételkészítés mindhárom bölcsőde számára a Városligeti Bölcsőde konyhájában történik, ahonnan autóval szállítják át a készételt a másik két intézmény számára. A megfelelő szállítóedényeknek köszönhetően az étel tálalási hőfokon érkezik, így melegíteni nem kell, ezáltal nem veszít élvezeti értékéből.

A korszerű táplálkozási elvek, illetve a NÉBIH előírásai alapján, modern, változatos konyhatechnológiai eljárásokkal, élelmezési- és nyersanyag-normák figyelembevételével a normál étkezési igényű gyermekek számára az élelmezésvezető, a speciális étkezési igényű gyermekek számára dietetikus szakember állítja össze az étlapot, melyet a bölcsőde szakmai vezetője és a bölcsőde gyermekorvosa is jóváhagy. Az étlap összeállításánál kiemelt figyelmet fordítunk a gyermekek életkori sajátosságainak, szükségleteinek megfelelő, egészséges táplálkozásra, sok friss gyümölcsöt és zöldséget biztosítunk a kisgyermekek számára. A korszerű táplálkozás tervezésében és elkészítésében a *Quadrobite* program nyújt segítséget.

Lehetőség van a különböző anyagcserezavarral küszködő gyermekek speciális, diétás étkeztetésére. Nagy hangsúlyt fektetünk az ételallergiás gyermekek egyéni diétájára. 2021-ben nyolcféle speciális étrendet biztosítottunk: tejfehérje-mentes (Városliget 11 fő, Dob 2 fő, Lövölde 2 fő), laktózmentes (Városliget 4 fő, Dob 1 fő), ovo-lakto (Dob 1 fő), olajos mag mentes (Dob 2 fő), borsó-, kókusz-, tej- és tojásmentes (Városliget 1 fő), tojásmentes (Városliget 1 fő, Dob 1 fő), tej- és tojásmentes (Városliget 1 fő, Dob 1 fő). Vallási okból Dob Bölcsődében 2 fő, Városligeti Bölcsődéből 1 fő, Lövölde Bölcsődéből 1 fő sertéshúsmentes étkezést igényelt.

A normál és diétás étlapot minden átadóban, a bejárati ajtónál kifüggesztve és a Humán Szolgáltató weboldalán is olvashatják a szülők, látogatók. Az érintett szülőkkel az élelmezésvezető és dietetikus szakember igény szerint konzultációt tart.

*A bölcsődei térítési-étkezési díjfizetési politikája, a jogszabályon alapuló kedvezmények*

Budapest Főváros VII. kerület Erzsébetváros Önkormányzat Képviselő-testületének 6/2016. (II.18.) rendelete a szociális támogatások és szociális szolgáltatások, valamint a pénzbeli, természetbeni és személyes gondoskodást nyújtó gyermekjóléti ellátások igénybevételének helyi szabályozásáról 41. §-a rendelkezik a térítési díjakról. E szerint a gyermekek napközbeni ellátását biztosító bölcsődékben a gondozásért fizetendő ellátás személyi térítési díja 0 Ft, az étkezés térítési díja Budapest Főváros VII. kerület Erzsébetváros Önkormányzat közigazgatási területén állandó lakóhellyel, vagy tartózkodási hellyel rendelkező gyermek esetén 0 Ft. Budapest Főváros VII. kerület Erzsébetváros Önkormányzat közigazgatási területén állandó lakóhellyel, vagy tartózkodási hellyel nem rendelkező gyermek esetén 505 Ft/nap – kivéve, ha a Gyvt. 21/B.§ (1) bekezdése a) pontjában foglaltaknak megfelel. A szolgáltatást nyújtó intézmény vezetője az ellátás megkezdésekor, de legkésőbb az ellátás igénybevételétől számított 30 napon belül értesíti a kötelezettet a személyi térítési díjról. Ha az alapellátás keretében nyújtott szolgáltatást betegség, vagy más ok miatt a jogosult nem veszi igénybe, a távolmaradást be kell jelenteni.

A normatív kedvezményre való jogosultságot a GYVT.21/B.§ (1) bekezdés a) pontja határozza. A bölcsődei gyermekétkeztetést ingyenesen kell biztosítani gyermek számára, ha

* + rendszeres gyermekvédelmi kedvezményben részesül,
  + tartósan beteg vagy fogyatékos, vagy olyan családban él, amelyben tartósan beteg vagy fogyatékos gyermeket nevelnek,
  + olyan családban él, amelyben három vagy több gyermeket nevelnek,
  + olyan családban él, amelyben a szülő nyilatkozata alapján az egy főre jutó havi nettó jövedelem összege nem haladja meg a kötelező legkisebb munkabér 130%-át vagy
  + nevelésbe vették.

A Dob Bölcsődében az év folyamán 5, a Lövölde Bölcsődében 6, a Városligetben 29 gyermek családját érintette a térítési díj fizetési kötelezettség.

A jogszabályokon alapuló kedvezmények megoszlásban a három bölcsődében együttesen

|  |  |  |  |  |
| --- | --- | --- | --- | --- |
| Kedvezmény | **Igénybe vevők száma** | | **Igénybe vett napok száma** | **Támogatás összege** |
| kerületi  lakosok | kerületen kívüli lakosok |
| **Alanyi jogon járó (100%) (GYVT.21/B.§ (1) bek. ab), ac), ae) pontja szerint)** | 34 | 6 | 4.041 | 2.040.705 Ft |
| **Gyermekvédelmi kedvezmény alapján járó (100%)**  **(GYVT.21/B.§ (1) bek. aa) pontja szerint)** | 3 | 4 | 528 | 266.640 Ft |
| **Szociális jogosultság alapján járó (100%)**  **(GYVT.21/B.§ (1) bek. ad) pontja szerint)** | 15 | 11 | 1.691 | 853.955 Ft |
| **Összesen** | **52** | **21** | **6244** | **3.153.220 Ft** |

*Az igénybevételi adatok elemzése*

Jelentkezési adatok bölcsődénként

|  |  |  |
| --- | --- | --- |
|  | **2020.** | **2021.** |
| Dob Bölcsőde | 48 | 70 |
| Városligeti Bölcsőde | 75 | 88 |
| Lövölde Bölcsőde | 34 | 30 |
| Összesen | 157 | 188 |

A jelentkezéseknél most már több éves tapasztalat, hogy az igénybevevők életkora közelít a 12-18 hónapos korhoz.

Mindhárom bölcsődében zavartalanul folyt a gyermekek beszoktatása, ellátása. Ami nehézséget okozott, de különösen a Dob Bölcsődében volt érzékelhető (a szülők egy részének életéből hiányzik a tudatosság, a tervezés, nehéz szociális körülmények között élnek), hogy a szülők jogszabályi előírásoknak nagyon sok esetben nem tudnak megfelelni (pl.: munkaviszony vagy annak számító jogviszony igazolás bemutatása), ezért sok beszoktatás meghiúsult, a férőhelyek betöltése a korábban várólistára került gyermekek felvételével történt.

Jogszabálynak köszönhetően a kerületben a férőhelyek 25%-ig felvehetőek kerületen kívül lakó gyermekek is. (Rájuk nem vonatkozik az önkormányzati rendelet az ingyenes étkezésről, így ők, ha egyéb kedvezményre nem jogosultak, akkor napi 505,- Ft étkezési térítési díjat kötelesek fizetni.)

A Lövölde Bölcsődében A járványügyi veszélyhelyzet miatt szeptemberig nem üzemelt az alapellátáson túli szolgáltatás. Az intézménybe a tavalyi év folyamán minden gyermeket fel tudtak venni, december 31-én a várólistán nem volt jelentkező. A feltöltöttség viszonylagos állandóságot mutat, a kihasználtságot 2021-ben a nyári szabadságolásokon túl a járványügyi veszélyhelyzet is negatívan befolyásolta. A szülők – félve a Covid megbetegedésektől – a legenyhébb felsőlégúti tünetekkel otthon tartották a gyermekeket, valamint a betegségből gyógyult gyermekek is néhány nap múlva ismét több héten keresztül távol maradtak, újabb megbetegedéseik miatt. A bölcsőde nyári zárása miatt és az adaptációk utáni időszakban egyébként is alacsonyabbak a kihasználtság mutatói.

A Városligeti Bölcsődében a kihasználtsági statisztika megfelelő. Minden jelentkező gyermeket fel tudtak venni. A gyermekek óvodába történő felvételét követően, illetve családi élethelyzetre, esetleg egészségügyi állapotra való hivatkozás miatt kimaradó gyermekek megüresedő férőhelyeit folyamatosan fel tudták tölteni az aktuális évre jelentkezőkkel. Várólista nem volt.

Dob Bölcsődében a feltöltöttségi statisztika mutatja, hogy egész évben van üres férőhely. A jelentkezések fogadása, a beszoktatások egész évben folyamatosak, a szülők tájékoztatása szóban és írásban is megtörténik, ennek ellenére a felvételhez szükséges dokumentumok – különösen a munkáltatói igazolások – beszerzése nehézséget okoz számukra. Gyakori a gyermekjóléti, illetve védőnői támogatói levéllel érkező szülő. Sajnos, gyakran borul a kisgyermeknevelők által elkészített beszoktatási terv, mert a beiratkozáshoz szükséges dokumentumokat nem tudják bemutatni a szülők. Nehezíti a családokkal történő kommunikációt, hogy gyakran váltanak lakcímet/albérletet, telefonszámot, email elérhetőségük általában nincs.

A bölcsődékbe SNI-s gyermekek is felvételt nyerhetnek, így a csoportlétszám, e gyermekek számától függően, változik. Szakértői vélemény határozza meg, hogy az érintett SNI-s gyermek a csoportban hány férőhelyet tölt be. A tavalyi év folyamán a Lövölde Bölcsődében 5 fő, a Városligeti Bölcsődében 3 fő, a Dob Bölcsődében 3 fő SNI-s gyermek gondozása folyt, a VII. kerületi Pedagógiai Szakszolgálat fejlesztő szakembereinek segítségével.

A bölcsődék kihasználtsága és feltöltöttsége a 2021. évben %-ban

|  |  |  |  |  |  |  |
| --- | --- | --- | --- | --- | --- | --- |
| **Hónap** | **Dob Bölcsőde** | | **Lövölde Bölcsőde** | | **Városligeti Bölcsőde** | |
| Feltöltöttség | Kihasználtság | Feltöltöttség | Kihasználtság | Feltöltöttség | Kihasználtság |
| **január** | 66,67 | 38,96 | 61,67 | 41,42 | 76,80 | 56,04 |
| **február** | 67,50 | 39,21 | 63,33 | 40,88 | 79,20 | 53,12 |
| **március** | 66,67 | 22,84 | 65 | 30,30 | 82,40 | 45,64 |
| **április** | 67,50 | 32,25 | 66,67 | 38,58 | 84,80 | 53,08 |
| **május** | 67,50 | 43,88 | 70 | 49 | 87,20 | 62,80 |
| **június** | 65,83 | 37,61 | 68,33 | 43,26 | 86,40 | 64,00 |
| **július** | 0 | 0 | 80 | 31,14 | 91,20 | 59,27 |
| **augusztus** | 73,33 | 41,51 | 0 | 0 | 0 | 0 |
| **szeptember** | 45,00 | 23,71 | 31,67 | 19,24 | 60,80 | 35,82 |
| **október** | 47,50 | 23,53 | 35 | 19,05 | 76,80 | 40,00 |
| **november** | 50,83 | 22,98 | 41,67 | 20,71 | 79,20 | 44,95 |
| **december** | 50,83 | 21,25 | 41.67 | 15,37 | 79,20 | 32,14 |
| **2021. éves** | 55,76 | 28,97 | 48,61 | 29,07 | 73,66 | 45,57 |

*\*A Lövölde Bölcsődében a feltöltöttségi és kihasználtsági adatok 60 férőhelyre vonatkoznak, melyből 40 férőhelyen folyik bölcsődei ellátás, 20 férőhelyen időszakos gyermekfelügyelet szolgáltatás.*

A feltöltöttségi adatok negatív irányú eltérést mutatnak 2020-hoz képest. 2021-ben a pandémiás veszélyhelyzet miatt több gyermek ellátását megszüntették, vagy a beszoktatást a sikeres jelentkezés ellenére sem kezdték el a szülők. Míg az előző években a gyermeklétszám csökkenése leginkább a Dob Bölcsődét érintette, 2020/21-ben már a Lövölde Bölcsőde létszáma is nagymértékben visszaesett.

Kihasználtság növelési szándékkal lehetővé vált bölcsődéinkben, hogy az egyébként otthon lévő, gyermekellátási támogatást igénybe vevő szülők is igényelhessék a bölcsődei ellátást gyermekeik számára. A Városligeti és a Lövölde Bölcsődében kevesebb a szociálisan rászoruló, hátrányos helyzetű család. Jellemző, hogy a szülők magasabb beosztásban dolgoznak, életvitelükre a rendszeresség jellemző, gyermekeik részére folyamatosan igénybe veszik az ellátást. A Dob Bölcsődében a szociálisan rászoruló, hátrányos helyzetű családok száma magasabb. Életvitelük rendszertelen, gyakran bizonytalankodnak az ellátás igénybevételével kapcsolatban, ha az ellátás mellett döntenek is, azt rendszertelenül és kiszámíthatatlanul veszik igénybe.

Városligeti és Lövölde Bölcsődében 2021-ben nem volt HH-s és HHH-s gyermek, a Dob Bölcsődébe 3 HH-s gyermek járt. Az ingyenes bölcsődei ellátás miatt nem minden szülő mutatja be az RGYK, HH-, illetve HHH-s határozatokat, így elképzelhető, hogy számuk több ennél.

|  |  |  |  |  |
| --- | --- | --- | --- | --- |
| **Bölcsődék** | **A bölcsődei ellátásból kikerült  gyermekek száma** | | | |
| Óvodába ment – 2020. | Óvodába ment – 2021. | Egyéb okból kimaradt – 2020. | Egyéb okból kimaradt – 2021. |
| **Dob** | 32 | 46 | 10 | 19 |
| **Lövölde** | 25 | 33 | 4 | 6 |
| **Városligeti** | 70 | 55 | 3 | 12 |
| **Összesen** | 127 | 134 | 17 | 37 |

*\* Egyéb ok: költözés, családi, egészségügyi okok.*

Mindhárom bölcsőde folyamatosan törekszik az ellátás minőségének javítására. Ennek érdekében 2021 június-júliusában a hozzájuk járó családok körében Megelégedettségi kérdőív segítségével mérték fel a családok véleményét az intézményekben folyó munkáról. 118 db kitöltött kérdőív érkezett vissza, összességében 5-ös skálán 4,5-ös elégedettséget mutatnak. A javítandó területek tekintetében folyamatosan dolgoznak az esetleges hibák, problémák megoldásán.

*Intézményen belüli és intézményközi szakmai együttműködés*

A bölcsődék a gyermekvédelmi jelzőrendszer egyik első és legfontosabb „jelző” intézményei. A hátrányos helyzetű és veszélyeztetett gyermekek kiszűrésének feladata mind a kisgyermeknevelőket, mind pedig a szakmai vezetőket érinti. A bölcsődei szakembereknek fontos a szülőkkel való bizalmas napi kapcsolat, a kölcsönös, közvetlen párbeszéd kialakítása.

A jelzőrendszer tagjaként a bölcsődék szoros kapcsolatban állnak a kerületi Család- és Gyermekjóléti Központtal és a Védőnői Szolgálattal. A Dob Bölcsődéből ebben az évben négy ellátottról küldtek Pedagógiai véleményt a Család- és Gyermekjóléti Központ kérésére, ebből kettő volt kerületen kívüli, valamint két gyermeket láttak el a Családok Átmeneti Otthonából. A Városligeti Bölcsődéből a Család és Gyermekjóléti Központ felé egy gyermek kapcsán két esetben, egy gyermek kapcsán egy esetben kellett élni a jelzési kötelezettséggel. A Lövölde Bölcsőde felé egy esetben történt kérés gyermek bölcsődei elhelyezése miatt, gyermekvédelmi jelzés kapcsán nem volt szükség együttműködésre.

|  |  |  |  |
| --- | --- | --- | --- |
| **A bölcsődék gyermekvédelmi adatai 2021. évben** | | | |
|  | Dob Bölcsőde | Városligeti Bölcsőde | Lövölde Bölcsőde |
| Nagycsaládban élő gyermek | 20 | 9 | 8 |
| Egyedülálló szülő gyermeke | 17 | 9 | 9 |
| Gyám neveli a gyermeket | 3 | 0 | 0 |
| Tartósan beteg gyermek | 0 | 2 | 4 |
| Hátrányos helyzetű gyermek | 3 | 0 | 0 |
| Halmozottan hátrányos helyzetű | 0 | 0 | 0 |
| Veszélyeztetett gyermek | 0 | 0 | 0 |
| Védelembe vett gyermek | 2 | 0 | 0 |
| SNI gyermek | 3 | 3 | 5 |
| Átmeneti otthonban élő gyermek | 2 | 0 | 0 |

A pszichológus kollégák heti rendszerességgel a bölcsődékben, vagy igény szerint, előre egyeztetett időpontban személyes konzultációval segítik a munkatársakat és a szülőket. A korai fejlesztések miatt szoros az együttműködés a Pedagógiai Szakszolgálattal. A Dob Bölcsődéből egy, a Városligeti Bölcsődéből hét gyermekről küldtünk pedagógiai véleményt a Szakszolgálat részére. Heti rendszerességgel látogattak a bölcsődékbe a fejlesztő szakemberek, akik az SNI-s vagy korai fejlesztésre jogosult gyermekek fejlődését segítik egyéni foglalkozásokkal.

1. **A Varázsdoboz Játszóház**

A közel 400 m2-en kialakított egységben a szolgáltatás egész évben szünetelt a járványhelyzet miatt.

A napközbeni ellátás során az intézmény elsősorban a háromévesnél fiatalabb gyermekek gondozását vállalja a szülők munkaideje alatt. Az intézményekben 6 éves korukig tovább nevelhetőek azok a gyermekek is, akik testi vagy szellemi fejlettségi szintjük alapján nem érettek óvodai nevelésre, és akik a szakértői és rehabilitációs bizottság véleménye alapján fejlesztésre szorulnak. Erzsébetváros Önkormányzata nagy hangsúlyt fektet a kerületben élő gyermekek esélyteremtési és esélynövelési lehetőségeire, éppen ezért fontosnak tartja, hogy a kerületben élő fogyatékkal élő gyermekek számára ezt a fajta szolgáltatást biztosítani tudja. Egyre több az autizmus spektrumzavarral, mozgás-, látás-, hallásszervi, illetve beszéd- és értelmi fogyatékossággal küzdő, sajátos nevelési igényű gyermek, aki speciális ellátást és felügyeletet igényel.

Folyamatban van a szolgáltatásnak helyet adó épület előírásoknak megfelelő helyiségeinek kialakítása, hogy lehetőség szerint 2022 szeptemberében újraindulhasson a Varázsdoboz Játszóház, továbbfejlesztett szolgáltatási körrel.

A szolgáltatásfejlesztés a célcsoporton belül az alábbi területekre fókuszál majd:

* korai fejlesztés,
* házi gyermekszakápolás, otthoni házi gyerekfelügyelet,
* fogyatékos gyermekek napközbeni felügyelete (alternatív napközbeni gyermekfelügyelet),
* egészséges gyermekek napközbeni felügyeletének újraindítása,
* fogyatékkal élő fiatal felnőttek napközbeni felügyelete és ellátása.

A bölcsődés korú gyermekek számára délelőtti nyitva tartást tervezünk, amikor az időt közösen tölthetik a szülővel együtt, de lehetőség lesz az időszakos gyermekfelügyeletre is a nyitvatartási időn belül, amikor 2-3 órára otthagyja gyermekét a szülő, hogy elintézze a hivatalos vagy egyéb teendőit. Amennyiben a szülő jelen van, akkor a gyermek gondozása az ő feladata.

*Az újraindulás előtti tervek:*

* nyári táborok tematikusan a szakmai tartalmat emészthetővé téve
* családi nap (minimum 3 fellépő);
* nyílt nap (a szülők részt vehetnek a fejlesztő foglalkozásokon, és a gyerekek kipróbálhatják a foglalkozásokat);
* ingyenes szűrések, tanácsadás (2 hetes periódus);
* marketing (PR).

*A tervezett személyi állomány:*

* 1 fő gyógypedagógus (szomatopedagógia szakirány, korai fejlesztésben jártas - előny, ha autizmus spektrumzavar pedagógiája/ értelmileg akadályozottak pedagógiája a másik szakja) – teljes állás;
* 1 fő gyógypedagógus (logopédia szakirány – előny, ha autizmus spektrumzavar pedagógiája/ értelmileg akadályozottak pedagógiája a másik szakja) – teljes állás;
* 1 fő pszichológus – teljes állás
* 2 fő kisgyermekgondozó, -nevelő (OKJ-s végzettség) vagy csecsemő-, és kisgyermeknevelő BA képzés – részmunkaidős
* Ringató foglalkozásvezető – óraadó
* Bábos mesekuckó foglalkozásvezető – óraadó
* Baba-mama jóga oktató – óraadó
* Meghívott előadók a baba-mama klubba – óraadó

*Szakmai együttműködések más szervezetekkel:*

* Kézenfogva Alapítvánnyal
  + otthoni gyermekfelügyelet biztosítása fogyatékos és/vagy egészségkárosodott gyermeket nevelő szülők számára,
  + pár és családterápia biztosítása fogyatékos gyermeket/fiatal felnőttet nevelő szülők számára.
* Kaméleon Oktatási és Fejlesztési Alapítvánnyal
  + sajátos nevelési igényű gyermekek napközbeni felügyelete és ellátása /alternatív napközbeni gyermekfelügyelet/,
  + korai fejlesztés és fejlesztő foglalkozások biztosítása.
* Motiváció Alapítvánnyal
  + a támogató szolgálat igénybevételének bővítése,
  + munkaerőpiaci szolgáltatások elérésének szélesítése,
  + iskolai szociális munka tevékenységének és bentlakásos idősellátást biztosító intézményeink szociális életének színesítése.

A Játszóházban az eredeti funkciót megtartva, minimális belső átalakítással helyet kaphat a Szolgáltatási Centrumunk úgy, hogy a Játszóház is működhet azzal párhuzamosan. Az idősávokat jól meghatározva zökkenőmentesen elfér egymás mellett a két szolgáltatási elem. Az így biztosított szolgáltatások elérhetővé válnak hétfőtől-szombatig reggel 9 és este 19 óra között a lakosság számára. Egymást kiegészítve és nagymértékben erősítve nyújthat egyben egy populárisabb és egy erős szakmai tartalommal bíró lehetőséget az érdeklődők és a támogatásra szorulók számára egyaránt.

1. **Szakmai együttműködések – az intézményen belüli és intézményközi kapcsolódások**

Az elhivatott munkatársaknak köszönhetően a jelzőrendszer idén is hatékonyan működött. A Bölcsődék, a Védőnői Szolgálat és a Család- és Gyermekjóléti Központ között pozitív és eredményes volt az együttműködés, a közvetlen szakmai kommunikáció.

Az alapszolgáltatásokon túlmutató prevenciós programok jelentős része a vírushelyzet miatt nem, vagy csak jelentős korlátozások mellett volt megvalósítható. A civil együttműködések elsősorban az adományközvetítés és esetenként a prevenció területén vannak jelen. A veszélyhelyzet okán az adományközvetítés szolgáltatásra fokozott igény mutatkozott, a segítségnyújtást a különböző szakmai egységek munkatársai rendkívüli összefogásban végezték a civil és intézményi támogatókkal együttműködésben.

Az adományközvetítésben részesülő ügyfelek magas száma miatt több alapítvánnyal, szervezettel vettük fel a kapcsolatot és sikerült szoros együttműködésben több száz ügyfelet adományban részesíteni. A Magyar Vöröskereszt a havi adományozás mellett (januárt kivéve minden hónapban 60 család), 4 kisebb osztást (összesen 59 család) és iskolakezdési csomagot (60 fő) biztosított Az Ételt az Életért Közhasznú Alapítvány 2021 novemberében az Almássy téren 500 fő számára biztosított élelmiszercsomagot és melegétel adományt, melyhez az Intézmény 141 ügyfelet delegált.

A szociális étkeztetés szolgáltatás népszerűsége érzékelhető, ám a jelképes térítési díj megfizetése sok esetben már problémát jelentett, ilyen esetekben az Ételt az Életért Alapítvány ingyen élelmezési programja kerül megajánlásra az ügyfeleknek. A Hálózat Alapítvány és a Nyugodt Szív a Lakhatásért Alapítvány rendszeresen támogatja a kerületi rászorulókat a lakhatási biztonság megőrzésében.

Átmeneti gondozás szolgáltatás igénybevétele kapcsán számíthatunk a csepeli Magyar Vöröskereszt Családok Átmeneti Otthonának, a VII. kerületi, a Lámpás ’92 Közhasznú Alapítvány fenntartásában lévő Erzsébet Családok Átmeneti Otthonának, a Hétköznapi Hősök szervezetnek, továbbá a fővárosi, országos illetékességi területtel dolgozó átmeneti és krízisotthonoknak a segítségére. Gyermekek átmeneti gondozását a Fehér Holló Gyermekek Átmeneti Otthona és a Fehér Kereszt Közhasznú Egyesület helyettes szülői hálózata biztosította az ügyfelek számára.

A bölcsődék a gyermekvédelmi jelzőrendszer egyik első és legfontosabb „jelző” intézményei. A VII. kerületi bölcsődék kisgyermeknevelői, szakmai vezetői szoros kapcsolatban állnak a kerületi Család- és Gyermekjóléti Központtal és a Védőnői Szolgálattal.

A korai fejlesztések miatt a bölcsődék együttműködnek a Pedagógiai Szakszolgálattal, fejlesztő szakemberekkel, pszichológusokkal. Az óvodákkal is jó a kapcsolat, a Dob Bölcsőde az Akácfa utcai Bóbita Óvodával, a Lövölde Bölcsőde a Julianna Óvodával, a Városligeti Bölcsőde a Magonc óvodával van szorosabb kapcsolatban. A kisgyermeknevelők rendszeresen folytatnak szakmaközi beszélgetéseket a leendő óvodás gyermekekről.

Az óvodai és iskolai szociális munka szolgáltatásnak köszönhetően a nevelési-oktatási intézményekkel való együttműködés is egyre hatékonyabb.

A Stratégiával összhangban a humán szolgáltatások együttműködés-alapú szolgáltatásszervezési modell keretében valósultak meg. Az EFOP-1.9.2-VEKOP-16-2016-00001 MONTÁZS – A fogyatékos személyek számára nyújtott szakmai és közszolgáltatások hozzáférhetőségének kialakítása, fejlesztése elnevezésű, kiemelt projekt keretében Intézményünkben a fogyatékosságügyi tanácsadás és felnőtt logopédiai ellátás is elérhető a 2018-2019. évtől a Nemzeti Fogyatékosságügyi és Szociálpolitikai Központ Közhasznú Nonprofit Kft-vel (NFSZK) való együttműködésnek köszönhetően. A projekt fő célja, hogy a fogyatékos személyek számára szükségleteikre reagáló, rendszerszerű szolgáltatásokat fejlesszen és tegyen hozzáférhetőbbé. A szolgáltatások a projekt keretében 2021 decemberéig voltak biztosítottak, a Humán Szolgáltató 2022 januártól átvette a feladatot a pesti régióban.

Az Eötvös Loránd Tudományegyetem csecsemő- és kisgyermekgondozó szakos hallgatói részére gyakorlati helyet biztosít mindhárom VII. kerületi bölcsőde. A szociális munka szakról terepgyakorlatra érkezők a tervek szerint integrált módon teljesítik a terepgyakorlat követelményeiket.

1. **A 2021. évi tevékenység értékelése és a 2022. évre meghatározott feladatok**

Az utóbbi két évben a szolgáltatások működési kereteit jelentősen átszabta a pandémia. A nehéz helyzetben lévők száma nőtt, a rászorulók problémái mélyültek. A feladatellátás a változó szabályok mellett is megfelelően biztosított volt, de sok esetben kihívások elé állította a munkatársakat. A veszélyhelyzet kezdete óta rengeteg segítségkérés érkezik a Humán Szolgáltatóhoz, emellett a munkatársak igyekeznek felkeresni azokat is, akik nem kezdeményeznek, de tudott, hogy nehéz élethelyzetben vannak. Egyes szolgáltatásokban a munkaszervezés változásokra kényszerült, és szinte minden területen kiemelt feladattá vált a kríziskezelés.

A veszélyhelyzet alatt mozgósított együttműködések fenntartásának meghatározó szerepe van a rászorulók támogatásában. Az adományközvetítés és -szervezés, az önkéntes foglalkoztatás körének bővítése azonnali és kézzelfogható segítséget nyújthat a krízishelyzetben lévőknek.

A Család- és Gyermekjóléti Központ mindkét telephelyét érintő változások kezdődtek el a 2021. év második felében. A hatékony munkavégzés szempontjából indokolttá vált, hogy a Hutyra utcai telephelyen ne a szolgálat szakmai egységének vezetője lássa el a telephely vezetését és irányítsa a telephelyen lévő szolgáltatásokat. Az újonnan kialakított csoportvezetői státusz decembertől került betöltésre. A szolgálat szakmai egységének vezetője a Kertész utcai telephelyen látja el a feladatokat.

Célunk, hogy a Hutyra utcai telephelyen lévő szolgáltatásainkat (foglalkoztatás, adósságkezelés, óvodai és iskolai szociális segítők csoportja) lehetőségeinkhez mérten megújítsuk, valamint különböző csoportokkal töltsük meg a telephelyet. Terveink szerint a fejlesztő pedagógusi szolgáltatás át kerül majd a Kertész utcai telephelyről a Hutyra utcai telephelyre.

2022. január 1-től a fogyatékosságügyi tanácsadás szolgáltatással bővült a szolgáltatásunk. Annak érdekében, hogy a Család- és Gyermekjóléti Központ szolgáltatásai (szakemberei) minél magasabb minőségben szolgálják ki Erzsébetváros lakosait, a Központ szakemberei már több szakmaközi megbeszélésen vettek részt más kerületek szakembereivel, hogy megosszák tapasztalataikat, a jó gyakorlatokat.

*Bölcsődei felújítások, eszközbeszerzések a 2021. évben*

Az év folyamán a napi karbantartási munkák mellett a bölcsődékben több felújítás, eszközbeszerzés történt. Mindhárom bölcsőde kapott nagymozgást fejlesztő játékokat, mesekönyveket, textíliát (gyermekterítőt, előkét, textilpelenkát), konyhai eszközöket és gyermek edényzetet. Emellett

A Városligeti Bölcsődében:

* játszóudvarok burkolatának javítása
* tisztasági festés
* mobilkerítés az egyes csoportok udvarrészei közé
* tetőszigetelések kijavítása
* öltözőbe visszajövő szennyvíz problémájának megoldása (folyamatban)
* gazos játszóudvar rendbetétele
* homokozó kerete, friss homok
* játéktároló házikó
* mosógép

A Dob Bölcsődében:

* játéktároló házikó minden játszóudvarra

A Lövölde Bölcsődében:

* balesetveszélyessé vált hátsó kapu cseréje
* tisztasági festés
* játszókert felújítása (talajcsere, korszerű burkolat, telepített játékok)
* új laptop
* komód, két új tálalóasztal
* tálalókonyhába inox asztalok

*Fejlesztési javaslatok a bölcsődékben*

A szakmai minimum követelményeknek való megfelelés érdekében mindhárom bölcsődében szükség van az amortizálódott eszközök, játékok folyamatos felülvizsgálatára és pótlására.

Továbbá:

A Városligeti Bölcsődében:

* légkondicionáló berendezések telepítése az emeleti csoportszobákba
* sáros udvarrész megszüntetése, ezzel a játéktér megnövelése
* balkonládák felújítása, kicserélése az emeleti játszóteraszokon
* műfű, vagy szárazságtűrő növényzet a játszóteraszokra
* dolgozói szociális helyiség felújítása, WC, öltöző
* gépjármű parkoló, kerékpártároló kialakítása

A Dob Bölcsődében:

* 5. egység játszóudvarának használhatóvá tétele
* gyermek WC kialakítása (jelenleg a gyermekeket csak egyetlen udvarról nyíló WC-be vihetik a kisgyermeknevelők, ami nehezen elérhető, sokszor várakozni kell)
* kézmosási lehetőség kialakítása az udvaron
* egyik homokozó fölé napvitorla telepítése
* légkondicionáló berendezések az emeleti csoportszobákba
* két mogyorófa kivágása játszóudvaron (veszélyes: a termése fulladást okozhat, a pollenje allergén), helyébe más fa ültetése
* kerékpártároló kialakítása

A Lövölde Bölcsődében:

* az új játszókerti csúszda fémről műanyagra történő cseréje (nyáron felforrósodik)
* „virágoskertet” elhatároló kerítés javítása, cseréje (jelenleg veszélyes a kiálló drótok miatt)
* a régi játéktároló mögötti részen nagyon éles, szintben magasodó betonozás felszámolása (balesetveszélyes)
* a homokozó feltöltése a peremig (balesetveszélyes a szegély)
* sószoba kialakítása

1. **A felügyeleti szervek által végzett ellenőrzések**

*Fenntartói ellenőrzés*

2021 szeptemberében mind a Család- és Gyermekjóléti Központ, mind a bölcsődék esetében megtörtént az éves, kötelező fenntartói ellenőrzés. Megállapítást nyert, hogy a Család- és Gyermekjóléti Központ és a bölcsődék szakmai irányítása, munkavégzése, a biztosított szolgáltatások, valamint a szabályzatok és az adminisztráció vezetése megfelel a jogszabályi előírásoknak. Az adatszolgáltatás kisebb adminisztrációs hiányosságai ellenére a helyszínen végzett dokumentációellenőrzés mindegyik esetben problémamentesen zajlott.

**IV. A BŰNMEGELŐZÉSI PROGRAM BEMUTATÁSA**

A bűnmegelőzési program főbb pontjainak bemutatása, valamint a gyermekkorú és a fiatalkorú bűnelkövetők számának az általuk elkövetett bűncselekmények számának a bűnelkövetés okainak bemutatása.

**Az elkövetők és az elkövetési magatartások jellemzői 2021-ban**

|  |  |  |  |  |
| --- | --- | --- | --- | --- |
| **2021.** | **Elkövetők** | | | |
|  | gyerekkorú | | fiatalkorú | |
|  | nő | férfi | nő | férfi |
|  | 0 | 0 | 9 | 10 |

\* netzsaru adatok

|  |  |  |  |  |
| --- | --- | --- | --- | --- |
|  |  |  |  |  |
| **\* netzsaru adatok** | **gyk. lány** | **gyk. fiú** | **fk. lány** | **fk. fiú** |
| kábítószer birtoklása | -- | -- | 5 | 3 |
| kábítószer kereskedelem | -- | -- | -- | -- |
| lopás | -- | -- | 2 | 4 |
| garázdaság | -- | -- | -- | 3 |
| rablás | -- | -- | 1 | -- |
| hamis magánokirat felhasználása | -- | -- | 1 | -- |

2021-ben kerületünkben összesen 19 fő fiatalkorú személy követett el valamilyen bűncselekményt, a 2020-as 12 fővel szemben. Életkor- és nem szerinti arányuk az alábbiak szerint alakul: Gyermekkorú személy a vizsgált időszakban nem követett el bűncselekményt a kerületben. A fiatalkorúak közül 9 fő nő (1 fő kerületi lakos) és 10 fő férfi (1 fő kerületi lakosok) követett el bűncselekményt a táblázat szerinti eloszlásban. A legjellemzőbbek ebben az évben a kábítószer birtoklás és lopás bűncselekménye. 202. évhez képes a fiatalkorú lány elkövetők száma emelkedést mutat, különösen kábítószer birtoklás elkövetésében.

A bűnelkövető fiatalkorúak sok esetben a társaik felbiztatása alapján a korcsoportban betöltött szerepük erősítése miatt követnek el bűncselekményt, általában így akarnak maguknak tekintélyt kivívni. A kábítószerrel kapcsolatos bűncselekmények elkövetésében a fiatalok kíváncsisága is szerepet játszik. Túlnyomó többség a nem megfelelő szocializáció, a bűnöző családi környezet, a helytelen nevelés hatására követ el bűncselekményt, a kábítószer kereskedelem pedig könnyű pénzszerzési lehetőségnek tűnhet a befolyásolható fiatalkorú számára.

A kerület sajátosságából eredően a *bulinegyed* nagy része kerületi illetékességi területen helyezkedik el, a fent megjelölt bűncselekmények tipikusan a hétvégi, éjszakai szórakozás során előforduló cselekmények, különböző tudatmódosító szerek hatása alatt, felfokozott hangulatban könnyen félreértelmezhető a kommunikáció, így gyakoribb a konfliktusos helyzetek kialakulása, nem egy esetben a garázdaságok is emiatt történtek.

Az Iskolai Bűnmegelőzési Tanácsadói (IBT tiszt) program felelőse továbbra is Szalai-Komka Éva címzetes rendőr őrnagy, aki a kerületben a D.A.D.A. ifjúsági programot is bevezette és jelenleg is folyamatosan működteti. 2017 óta 4 kerületi általános iskola kötött együttműködési megállapodást a programra, összesen 17 osztályba került bevezetésre a D.A.D.A. program, ami 2 éven keresztül folyt az adott osztályokban. 2021-ben a járványügyi helyzetre tekintettel, szeptember 01. napjától kerülhetett személyes jelenléttel előadás megtartásra, így ebben az időintervallumban összesen 4 intézményben 12 alkalommal 346 főt ért el a kerületi iskolákban (IBT+DADA+ Szer, ami megváltoztat...).

A 2013-ban útjára indult IBT tiszt program a 2021-es évben is tovább folytatódott, az IBT tiszt önállóan és megkeresésekre is kilátogatott az iskolákba. Az elmúlt időszakban a rendőrség intézményesített ifjúságvédelmi programjainak népszerűsítésében nagy szerepet kapnak az óvodai-és iskolai szociális segítők, akik helyben vesznek részt az iskolák életében, és amint egy, a bűnmegelőzést érintő kérdés, probléma felmerül, jelzéseikkel a lehető leggyorsabban eljut egy adott osztályhoz, csoporthoz a megfelelő felvilágosítás, foglalkozás, esetmegbeszélés vagy tanácsadás.

A 2016/2017-es tanévtől a kerület összes általános és középiskolájában vagy rendszeres jelleggel, vagy egyedi megkeresések alapján rendőrség ifjúságvédelmi programok működnek. Különösen és kiemelt figyelmet fordít a rendőrség a jogi felvilágosítás, drogprevenció, a biztonságos Internethasználat és a bántalmazás témakörökre a középiskolákban, az általános iskolákban pedig a D.A.D.A. program témaköreire, mint barátválasztás, idegenek, közlekedésbiztonság, tolerancia témakörök.

A vizsgált évben szintén a pandémiára tekintettel csak korlátozott számban kerültek megtartásra iskolai és önkormányzati rendezvények, azonban e csekély számú eseménynek és igényeknek megfelelve, fiataloknak vagy akár idősebbeknek szóló programokkal hívták fel a szakemberek a figyelmet a fiatalokra leselkedő veszélyekre és azok elhárítási technikáira.

2021. év nyarán a KSI SE szervezésében nyári napközi táborukat töltő diákok részére Közlekedésbiztonsági tanfolyam és az eseményt záró vetélkedő összesen 8 alkalommal, alkalmanként 30 fő, így összesen 240 fő diák részvételével került megrendezésre.

Az oktatási intézményekbe rendszeresen eljutó – különösen az Internetbiztonság témaköreire fókuszáló és a BRFK Bűnmegelőzési Osztálya által jóváhagyott – ELBÍR hírlevelek sok esetben plakát formájában tájékoztatják a diákokat a veszélyekről és a teendőkről. A vizsgált időszakban összesen 5 alkalommal.

Továbbra is szükséges, hogy ne csak a fiatalok, hanem a szülők, pedagógusok is meg legyenek szólítva a drogprevenció témájában, hiszen a tapasztalat szerint az ő információik is hiányosak annak tekintetében, hogy hogyan lehet észrevenni egy fiatalon a kábítószer-fogyasztás jeleit és mi a menete, következménye egy rendőrségi eljárásnak. A BRFK újszerű "*A Szer, ami megváltoztat..."* elnevezésű prezentációja több intézményben is bemutatásra került szülők és pedagógusok részére, összesen 2 alkalommal, 2 oktatási intézményben, 152 fő szülő, illetve 1 alkalommal, 1 egyetemen 200 fő hallgató részvételével. A diákoknak készült verzióját a vizsgált időszakban összesen 5 intézményben 31 alkalommal 861 fő tekintette meg.

A drogprevenciós összekötő tiszt 2021-ben összesen 12 alkalommal tartott személyes fogadóórát, 24 alkalommal telefonos ügyeletet, annak érdekében, hogy ezen csatornákon keresztül is felvilágosítást nyújtson az érdeklődők számára a drogprevencióval kapcsolatos információkról. Ezen csatornákon a tapasztalat szerint visszatérően a pedagógusok, iskolavezetők kérnek segítséget a témában történő foglalkozás megtartására és/vagy esetmegbeszélést kezdeményeznek.

Az ideiglenes megelőző távoltartás intézménye továbbra is védi azokat a gyermekeket, családjukban nevelkedő fiatalokat, akik családon belüli bántalmazás áldozatává válnak. Rendszerint a bántalmazott fél kérésére kerül meghozatalra az erről rendelkező határozat, ami 72 órára távol tartja a bántalmazót, mely távoltartás a bíróság útján egy tárgyalás keretén belül meghosszabbítható. Ezekben az esetekben sajnálatos módon az a tapasztalat, hogy szinte kivétel nélkül mindig van gyermek áldozat, aki közvetlenül vagy közvetve – mint egy bántalmazás szem- és fültanúja – érintett a helyzetekben. Minden ilyen esetben jelzéssel él a rendőrség a történtekkel kapcsolatban és a határozat egy példányénak megküldésével az illetékes gyermekjóléti központ és/vagy gyámhivatal felé, a további gyermekvédelmi intézkedések megtétele érdekében. 2021-ben 25 esetben született határozat.

Gyermekjóléti Szolgálatok és Gyámhivatalok felé 2021-ben összesen 46 esetben történt jelzés a rendőrség részéről veszélyeztetett gyermek- vagy fiatalkorú esetéről, mely szám növekedést mutat a 2019. évi 18 és a 2020. évi 36 esethez képest.

**V. A TELEPÜLÉSI ÖNKORMÁNYZAT ÉS A CIVIL SZERVEZETEK KÖZÖTTI EGYÜTTMŰKÖDÉS KERETÉBEN ELLÁTOTT FELADATOK, SZOLGÁLTATÁSOK**

Erzsébetváros Önkormányzata minden esetben igyekszik azon törvényi kötelezettségeinek eleget tenni, amely a lakosai szociális biztonságát erősíti. A Humán Szolgáltató által nyújtott szolgáltatásokon túl, egyes kötelező feladatok ellátásáról Erzsébetváros Önkormányzata ellátási szerződések útján gondoskodik.

A Gyvt. 97. § felhatalmazása és az Szt. 120. §-a alapján Erzsébetváros Önkormányzata a személyes gondoskodást nyújtó szociális és gyermekjóléti alapellátások keretében ellátási szerződéssel biztosítja:

* a **helyettes szülői tevékenységet,**
* **a gyermekek átmeneti otthona ellátást,**
* **és a családok átmeneti otthona ellátást.**

Az Önkormányzat célja, hogy a kerületi rászoruló családok részére a családok átmeneti otthona szolgáltatásból való kikerülést követően is segítséget nyújtson. Budapest Főváros VII. kerület Erzsébetváros Önkormányzata Képviselő-testületének az Önkormányzat tulajdonában álló lakások és nem lakás céljára szolgáló helyiségek bérbeadásáról szóló 12/2012. (III.26.) számú rendeletének módosításával lehetőség nyílt családok átmeneti otthona szolgáltatást biztosító szervezet részére külső férőhely biztosítása céljából önkormányzati ingatlan bérbeadására.

A családok átmeneti otthona az otthonhoz kapcsolódó külső férőhelyeken – ún. „kiléptető lakásokban” – biztosíthatja azoknak a családoknak az ellátását, amelyek önálló lakhatásra támogatással képesek. A külső férőhelyen ellátott családok számára kedvezményes lakhatást, és ha az önálló életvitel fenntartása érdekében szükséges, szociális munkát kell biztosítani. **Kiléptető lakás biztosítása céljából 2021. évben a Lámpás ’92 Alapítvány részére bérbeadásra került kettő önkormányzati ingatlan**.

Az Önkormányzat a 2021. évben, **sikeres közbeszerzési eljárás eredményeként 5 éves időtartamra ellátási szerződést kötött az S.O.S Krízis Alapítvánnyal krízisközpont szolgáltatás biztosítására**, mellyel bővült azon szolgáltatások köre, melyet az Önkormányzat önként vállalt feladatként civil szervezet útján tesz elérhetővé a kerületi lakosok számára. A családvédelmi koordinációs ügyek száma is azt támasztja alá, hogy a szolgáltatásra szükség van.

**Az Szt. vonatkozói előírásai és az ellátási szerződések alapján az ellátást, szolgáltatást nyújtó szerződő felet az ellátási szerződés keretében végzett tevékenysége vonatkozásában beszámolási kötelezettség terheli, melynek jelen beszámoló keretében tesznek eleget az egyes szervezetek a Képviselő-testület felé.**

**Helyettes szülői tevékenység**

**Szerződő fél:** Fehér Kereszt Baráti Kör Kiemelten Közhasznú Egyesület

**Képviselő neve:** Gyertyán Katalin elnök

**Székhelye:** 1076 Budapest, Thököly út 5. fsz. A/7.

**Az ellátást biztosító telephely:** a helyettes szülői hálózat Budapesten és az agglomerációban tevékenykedik.

**Képviselő-testületi határozat száma**: 201/2008. (IV.25.)

**A szerződés hatálya:** határozatlan idejű

**A szerződött férőhelyek száma:** 3 fő – gyermekkorú

A Fehér Kereszt Közhasznú Egyesület települési önkormányzatokkal kötött ellátási szerződései keretében helyettes szülői gondozást nyújt Budapest II. VI. VII. XI. XIII., XIV. és XXI. kerülete, valamint Maglód, Üröm és Pilisborosjenő számára. A szerződések alapján létrejövő tényleges ellátás a krízishelyzetbe került családok száma és az ellátás időtartama szerint alakul.

A helyettes szülői szolgáltatás teljes körű (éjjel-nappali) ellátást nyújt hosszabb-rövidebb időre a rászoruló gyermekes családok részére. A segítséget a szülők kérik, akik valamilyen oknál fogva (pl. betegség, kórházi tartózkodás, hajléktalanság, rendkívüli munkavégzés stb.), gyermekük gondozását átmenetileg nem tudják saját háztartásukban megoldani. Segítő családjaink a feladatra való gondos felkészülés után saját otthonukba fogadják be a szolgáltatást kérő családok gyermekeit, akik szerető, biztonságot nyújtó környezetben élnek addig is, míg szüleik távol vannak.

Az Erzsébetvárosi Önkormányzat és a Fehér Kereszt Közhasznú Egyesület között létrejött helyettes szülői szolgáltatási szerződés értelmében egyesületünk 2021. évben a következő feladatokat látta el.

*Rendelkezésre állás, kapcsolatfelvétel az igénylőkkel*

2021. év folyamán irodánkban készenléti ügyeletet tartottunk a helyettes szülői szolgáltatás iránt érdeklődő, illetve azt kezdeményező szülők és szakemberek számára.

Vezetékes telefonról ingyenesen hívható zöld szám működtetésével biztosítottuk a kerületi családok számára, hogy a szolgáltatást igénybevételét kezdeményezhessék.

Részt vettünk a kerületi gyermekvédelmi tanácskozáson, kapcsolatot tartunk a gyermekjóléti szakemberekkel, hogy a tevékenységi körükben megjelenő krízishelyzetben lévő gyermekes családok számára tájékoztatást tudjanak adni a szolgáltatás elérhetőségéről.

A kerületi gyermekjóléti szakemberekkel való együttműködésünk alapja egymás kompetenciájának tiszteletben tartása és a gyermekek érdekében való együttműködés, hogy a szülők mielőbb újra képessé váljanak gyermekeik nevelésére.

2021. évben egy család esetében merült fel a helyettes szülői ellátás gondolata, de a tájékozódást nem követte elhelyezés, más módon oldották meg a problémát.

2021. évben covid járványhelyzet miatt a családok továbbra is nehezen mozgósíthatók arra, hogy megnyissák mások előtt otthonukat. A járvány elleni védekezés miatt a helyettes szülői képzést 2022. évre halasztottuk.

Erzsébetváros Önkormányzata megállapodásunk szerint 2021. évben 1.000.000 Ft szolgáltatási díjat fizetett egyesületünknek.

**Gyermekek átmeneti otthona**

**Szerződő fél:** Budapest Főváros IX. kerület Ferencváros Önkormányzata

**Képviselő neve:** Baranyi Krisztina

**Székhelye:** 1096 Budapest, Lenhossék utca 24-28.

**Az ellátást biztosító telephely:** 1097 Budapest, Fehérholló utca 2-4.

**Képviselő-testületi határozat száma:** 652/2012. (XI.16.)

**A szerződés hatálya:** határozatlan idejű

**Szerződött férőhelyek száma:** 2 fő

A Ferencvárosi Szociális és Gyermekjóléti Intézmények Igazgatósága (továbbiakban: FESZGYI) Gyermekek Átmeneti Otthona férőhelyének száma 24 fő.

A Gyermekek Átmeneti Otthona az alábbi 2 szervezeti egységre oszlik:

**I. csoport:** 0-3 éves korig tartó korcsoport

**II. csoport:** 3-18 éves korig tartó korcsoport

**Feladata:**

* A Gyermekek Átmeneti Otthonában az a családban élő gyermek helyezhető el, aki átmenetileg ellátás és felügyelet nélkül marad, vagy elhelyezés hiányában ezek nélkül maradna, valamint akinek ellátása a család életvezetési nehézségei miatt veszélyeztetett.
* A Gyermekek Átmeneti Otthona segítséget nyújt – a Gyermekjóléti Központtal együttműködve – a gyermek családjába történő visszatéréséhez.
* Az Otthonnak hozzá kell járulnia az átmeneti gondozásba vett gyermek testi, értelemi, érzelmi és erkölcsi fejlődéséhez, jólétéhez és a családban történő nevelésének elősegítéséhez.
* Segítséget kell nyújtani a veszélyeztetettség megelőzéséhez, megszüntetéséhez.
* Az átmeneti gondozásba vett gyermek teljes körű ellátásra jogosult.

A Ferencvárosi Szociális és Gyermekjóléti Intézmények keretén belül működő Gyermekek Átmeneti Otthonában az ellátási szerződésben foglaltak szerint 2 lekötött férőhelyen VII. kerületi illetőségű gyermekek ellátása az alábbiak szerint alakult 2021. január 01.-től 2021. december 31-ig:

|  |  |  |
| --- | --- | --- |
| **Ellátott** | **Igénybe vett időszak** | **Igénybe vett napok száma összesen** |
| A | 2021. február – 2021. június | 79 nap |
| B | 2021. február – 2021. június | 82 nap |
| C | 2021. szeptember | 6 nap |

Az átmeneti gondozást kiváltó problémákat alapvetően négy nagyobb kategóriába csoportosíthatjuk: lakhatással összefüggő problémák, gyermekek magatartásával összefüggő nehézségek, a szülők életvezetéshez, viselkedéséhez köthető problémák, és a szülők indokolt távolléte. Továbbra is számottevő probléma a szülők életvezetési nehézsége, ide sorolható a hibás szocializációból eredeztethető negatív szülői készségek, szülői kompetencia hiánya, anyagi ellehetetlenülésük, munkalehetőség hiánya ehhez szorosan kapcsolódik és jelentős kiváltó ok a hajléktalanná válás.

**Családok átmeneti otthona**

**Szerződő fél:** Lámpás ’92 Közhasznú Alapítvány

**Székhelye:** 2114 Valkó, Arany János út 15.

**Képviselő neve:** Varga Zoltán

**Az ellátást nyújtó telephely:** 1073 Budapest, Kertész u. 24-28.

**A szerződés hatálya:** 2021.01.01 - 2025. december 31.

**Képviselő-testület határozat száma:** 698/2020. (X.21.)

**Családok átmeneti otthonának férőhelyszáma:** 34 fő

A Lámpás ’92 Közhasznú Alapítvány 2015. évben közbeszerzési pályázaton nyerte el az Erzsébet Családok Átmeneti Otthonának működtettetését. 2016. január 1-jén lépett hatályba a Budapest Főváros VII. kerület Erzsébetváros Önkormányzattal kötött ellátási szerződés, mely 2020. december 31-ig volt hatályos. 2020. évben kiírt közbeszerzési eljáráson szintén részt vett Alapítványunk. Sikeresen megnyertük, jelenlegi ellátási szerződés 2025. december 31-ig érvényes.

*Az intézmény adatai*

Az Erzsébet Családok Átmeneti Otthona a Kertész utca 24-28. szám alatt a IV. emelet egyik felén található. Az 313m2 ingatlan az önkormányzat tulajdona. Az intézmény egyszerre 7 család, 34 fő befogadására alkalmas. A családok külön szobákban kerülnek elhelyezésre, ami kényelmes és otthonszerű tartózkodást biztosít. A többi helyiséget közösen használják a lakók – konyha, fürdőszoba, játszószoba, étkező és mellékhelyiség.

*Környezet*

Nagy problémát jelent az az intézményünk és az otthon lakói számára, hogy a vizes blokkunk alatti lakást áztatjuk. Ez a gond az otthon megnyitása óta fennáll, évente előfordul az ázás kisebb vagy nagyobb mértékben. Rengeteg pénz költött rá az önkormányzat és a fenntartók. 2019 év során készült egy szakmai vélemény, hogy a két lakás közti födém nagyon rossz állapotban van a folyamatos áztatás miatt. Sürgős javításra szorul.

Jelenleg csak ez egyik fürdőszobát használunk otthonban. Tavalyi évben a családok által használt fürdőszobát felújítottuk, két zuhanykabinját cseréltük le. Az évvégéig nem volt vele gond, de december utolsó napjaiban szólt az alattunk lakó, hogy ismét ázik miattunk.

Nagy gondot jelent még, hogy az utóbbi években nagyon sok bogár jelent meg a Kertész utcai házban (csótány). Sokszor kell bogárirtót hívnunk az otthonba, sajnos közös konyhában nem szűnt meg a probléma.

A járvány miatt az otthonban sok új intézkedést kellett bevezetnünk (pl. gyakori hőmérséklet mérés a lakók körében, maszk hordása a közös terekben és látogatók fogadásának tilalma stb.)

Az Erzsébet Családok Átmeneti Otthona az 1997. évi XXXI. törvény és 15/1998 (IV.30.) NM rendelet szerint gyermekjóléti alapellátást biztosít. Az otthon megszakítás nélküli munkarend szerint működik, a családokkal a nap 24 órájában jelen vannak munkatársaink, akik segítik a mindennapjaikat. Cél az otthonról hozott nehézségek, hátrányok csökkentése, a gyermekek felzárkóztatása kortársaikhoz.

*Szolgáltatás igénybe vétele*

Az ellátási szerződés értelmében azok a családok vehetik igénybe a szolgáltatást, akik Budapest VII. kerületében állandó bejelentett lakóhellyel vagy tartózkodási hellyel, illetve ennek hiányában legalább 3 hónapja életvitelszerűen a VII. kerületben élnek.

A szolgáltatás igénybevételéhez a Bischitz Johanna Integrált Humán Szolgáltató Központ Család- és Gyermekjóléti Központ munkatársai minden esetben írásbeli javaslatot tesznek a családokról. A szolgáltatás igénybevétele önkéntes a családok számára.

*Szolgáltatást igénybe vett családok*

Az intézménybe kerülő családok eltérő élethelyzetűek és eltérő problémákkal rendelkeznek. A tavalyi év során a bekerülés fő indokai az elégtelen lakhatási feltételek, a lakhatási lehetőségek tartós hiánya, és családi konfliktusok voltak.

2021. év során összesen: 65 főt helyeztünk el: 15 családot - 29 felnőtt, 36 gyermek.

Az intézmény az év során teljes kapacitással működött, az átmeneti ellátás jellegéből fakadó fluktuáció, és a változó családlétszámok miatt az évi 11905 gondozási napos (32,6 férőhely x 365 nap) évet zárt.

*Családgondozás*

Intézményünk diplomás szociális munkásai és szociális gondozói 24 órában nyújtanak segítséget a családoknak. Az intézménybe bekerülő családoknak egy-egy szociális munkás a segítője, akivel a családok szerződést kötnek, mely meghatározza azt, hogy az intézményben való tartózkodásuk ideje alatt milyen célért dolgoznak, milyen erőforrásaik vannak. Szükség szerint pszichológus és jogász is nyújt támogatást. A beköltözést követő 1 hónapban elkészítjük az egyéni-gondozási terveket a családban élő gyermekekkel kapcsolatban, valamint elkészítjük a családgondozási adatlapot, amely tartalmazza az együttműködés kereteit, a családdal közösen megfogalmazott problémákat, célokat és feladatokat.

Az otthonban tartózkodás alapvető feltételei, hogy az aktív korú szülők folyamatosan munkát végezzenek, havonta tudjanak előtakarékoskodni, tartsák be a házirendet, és rendszeresen fizessék a havi térítési díjat. Amennyiben a feltételeknek nem tudnak megfelelni, akkor szerződést bontunk a családdal.

Segítséget nyújtottunk a szülőknek a szülői szerepnek való megfelelés tekintetében, többek között a napirend kialakításában, a konfliktuskezelésben, a családi szerepek tisztázásában, a megfelelő kommunikáció és a harmonikus viszony kialakításában. A célok eléréséhez a csoportos beszélgetések és az egyéni esetmunka módszerét alkalmaztuk.

Munkatársaink hathatós segítséget nyújtanak a szülők munkakeresésében (önéletrajz írása, internet, telefonálási lehetőség biztosítása, jogi tanácsadás). Az elmúlt évekhez hasonlóan a lakók jelentős része nem rendelkezett szakképzettséggel. A szülők java része általános iskolai végzettséggel rendelkezik, ritka a képzettebb szülő. Az alkalmazásban álló lakók, valamint az alkalmi munkát vállalók általában alacsony presztízsű, képzettséget nem igénylő munkákat végeznek, sokan többször váltanak munkahelyet a bent lakás ideje alatt (munkakörök melyet betöltenek: ételkiszállítás, takarító, építőipari segédmunka) Két édesapa végzettséggel rendelkezik így, ők saját szakmájukban dolgoznak – szakács, asztalos. Anyukák közül többen vannak, akik otthon vannak gyesen, így jövedelmük csak gyes+ családi pótlékból áll – 9 fő. Akiknek már nagyobbak a gyermekei (6 fő), ők 8 órában dolgoznak – konyhai kisegítő és takarító munkakörben dolgoznak.

Tavalyi év során 3 főt segítettünk képzettséget szerezni, hogy a munkaerő piacon jobban el tudjanak helyezkedni.

A Van Esély Alapítvány segítségével 1 fő apuka *barbernek* tanult. A Kiút Egyesület segítségével 2 anyukának sikerült óvodai dajka, ill. szociális gondozó végzettséget szereznie. A végzettségek által jobban fizető állásba tudtak elhelyezkedni a szülők.


Számos esetben tapasztaljuk, hogy a lakók a bevételeiket átgondolatlanul kezelik, azokat rövid időn belül felélik. A szakmai munka során hangsúlyosabbá tettük, a közösen megtervezett háztartási naplók készítését, amely háztartásgazdálkodási tanácsadással egészült ki, a tervezhetőség, a kötelezettségek közötti rangsor felállítása, az előre gondolkodás erősítése, fejlesztése, megtámogatása céljából.

Személyi térítési díjakat 90 %-ban megfizetik az ellátottak. Vannak olyan esetek, mikor egyéni kérelemre csökkenteni vagy teljes mértékben el tudjuk engedni nyomos indok alapján. Tavalyi évben minden családnál előfordult a kérelem, mivel többen megbetegedtek és hosszasan voltak karanténban. Kötelező előtakarékosság nincs az intézményben, minden család a saját lehetőségeihez képest vállal havi takarékoskodást (20.000 – 30.000 Ft). A tavalyi év során – két család kivételével – mindenkinek volt megtakarítása

*Bent lakó gyerekekkel folyó szakmai munka*

Nagy hangsúlyt fektettünk a gyermekekkel való foglalkozásra. Az intézmény munkatársai az iskoláskorú gyerekeket folyamatosan korrepetálják, iskolai előmenetelüket folyamatosan nyomon követjük. A gyermekek csak orvosi igazolás mellett hiányozhatnak az oktatási intézményekből.

Két család beköltözésekor a gyermekeik közül 1-1 fő védelembe vétel alatt volt. A gyermekek az online oktatás miatt túl sok iskolai hiányzást gyűjtöttek össze, ezért kerültek védelembe. A családoknál javulást tapasztalunk, és egyéb gyermeket veszélyeztető körülményt nem fedeztünk fel.



*Programjaink*

* A gyerekeknek vagy a szülőknek lehetőségük van pszichológiai segítségnyújtás igénybe venniük.
* Korrepetálás.
* Láthatatlan Iskola Alapítvánnyal kötött szerződés keretében minden iskoláskorú gyermek van saját egyetemista, önkéntes mentora, akikkel heti rendszerességgel együtt tanulnak. A cél, az hogy a gyerekek megismerjék a tudás értékét, lehetőségeikhez mérten megszeressék a tanulást, megismerjék a saját erősségeiket és megtalálják azt a módszert, amivel ők legkönnyebben tudnak tanulni.
* Meseterápia.

A célcsoport az otthonban élő iskolás gyerekek (8 fő) voltak. A foglalkozások célja, hogy a gyerekek jobban megszeressék a mese hallgatást és az ahhoz kapcsolódó alkotást. A mesék lehetőséget teremtenek a gyermekeknek lecsendesedni, nyugalmat teremteni ebben a mostani pandémiás helyzetben. Valamint játékos módon fejleszteni az érzelmi intelligenciájukat, képzeletüket és empátiás képességüket. A foglalkozások nagy sikert arattak a gyerekek körében. Szívesen vesznek részt minden foglalkozáson és várják a következő alkalmat.

* Heti egy hétköznap és hétvégén kézműves kreatív foglalkozás tartása.
* Az évkör jeles ünnepeit a lakó közösséggel együtt is megünnepeljük – mikulás ünnepség, karácsony, farsang, gyerekek születésnapja, anyák napja és gyermeknap,.
* Házon kívül is volt lehetőségünk ingyenes programot szervezni az otthon lakói számára - állatkerti családi nap, 1 napos családi balatoni strandolás, cirkuszi előadás. Age of Hope Alapítvánnyal közösen a szüneti időszakokban több napos táborokat szerveztünk a gyerekeknek (Viss, Balatonakarattya).

*Adományok*


A tavalyi évben több magánszemélytől kaptunk ruha és játék adományokat. A Henkel Magyarországtól többszázezer forint értékű tisztálkodási cikkeket tartalmazó adományt vehetek át a családok. A VII. kerületi Önkormányzat decemberben minden családot megajándékozott 20.000 Ft-os vásárlási utalvánnyal és az otthon kapott egy fenyőfát. A Momentum helyi szervezete minden gyereknek személyre szabott meglepetés ajándékot adott karácsonyra. Karácsonykor a Reményt A Gyermekeknek Közhasznú Egyesület teljesítette a gyermekek kívánságait, a kért játékokat önkéntesek vásárolták meg.

*Együttműködés*

Annak érdekében, hogy a hozzánk bekerülő családok szükségleteihez leginkább alkalmazkodó segítségnyújtást kínáljunk, együttműködünk a Bischitz Johanna Integrált Humán Szolgáltató Központ intézményeivel valamint óvodák, iskolák, nevelési tanácsadó, munkaügyi központ, egészségügyi szolgáltatók, illetve az esetkezelés során az ezeken túl felmerülő külső szervezetekkel.

A Család- és Gyermekjóléti Központ családsegítőivel jó a szakmai kapcsolatunk. Közösen készítjük el a bent lakó gyermekek egyéni gondozási-nevelési tervét. A két szervezet munkatársai között rendszeres a kapcsolattartás.

*Kiköltöző családok*



Az Erzsébet Családok Átmeneti Otthonában – a törvényi előírás szerint – 1 évig lakhatnak a családok, mely szükség szerint 6 hónappal meghosszabbítható. Tapasztalataink alapján elmondható, hogy a beköltözött családok 80%-a másfél évet tölt el az intézményünkben, ennyi idő kell ahhoz, hogy megfelelő mértékben rendeződjön a család mind lelkileg, mind anyagilag.

A legnagyobb problémát a családok kikerülési lehetőségeinek megtalálása jelenti. Bármilyen okból is kerüljenek krízishelyzetbe, átmenetileg vagy tartósan fedélnélkülivé a családok, számukra anyagilag teljesen lehetetlen feladat, nem jellemző a saját tulajdonú lakáshoz jutás. Reális alternatíva lehetne számukra az albérlet. Az esetek többségében hiába áll a család rendelkezésére kaució összege, és a több havi albérleti díj, a főbérlők visszautasítják őket, a származásuk, illetve a gyerekek száma miatt. Az otthon mellé rendelt szolgáltatásként, 2021. áprilisától külső férőhely működtetését kezdtük meg, a VII. kerületi Önkormányzattal kötött megállapodás alapján.

2021-ben 8 család költözött ki az otthonból, ennek oka, hogy lejárt a szerződésük vagy egyéb személyes ok miatt saját kérésre bontották fel megállapodásunkat.

|  |  |
| --- | --- |
| család összesen | hova költöztek |
| 1 család | másik családok átmeneti otthonába |
| 3 család | rokonokhoz |
| 1 család | külföldre |
| 3 család | az otthon külső férőhelyére |

A családok számára legjobb megoldás lenne a családok átmeneti otthona után a tartós lakhatás biztosítása. Fontos, hogy a családok a VII. kerületben tudjanak maradni, mivel a gyermekek számára fontos a megszokott közeg (iskola, óvoda, bölcsőde, orvos), mert ezek biztonságot nyújtanak számukra. 2021-ben egyetlen család sem jutott önkormányzati bérlakáshoz, a kiírt lakáspályázatokra több család beadta a pályázatát, de nem nyert egyik családunk sem.

Komplex szakmai segítségünk fő célja, hogy a szülőket vissza lehessen integrálni a társadalomba. Segítjük a családokat, hogy képessé váljanak környezeti erőforrásaik felkutatására, természetes támogató rendszerük kialakítására, megerősítésére és azok – saját, elsősorban gyermekik érdekeiknek megfelelő – felhasználására.

**Családok átmeneti otthona**

**Szerződő fél:** Magyar Vöröskereszt Budapest Fővárosi Szervezete

Magyar Vöröskereszt Családok Átmeneti Otthona

**Képviselő neve:** Buncsik Ildikó

**Székhelye:** 1051 Budapest, Arany János u. 31.

**Az ellátást biztosító telephely:** 1214 Budapest, Erdősor u. 53-55.

**Képviselő-testületi határozat száma:** 698/2020. (X.21.)

**A szerződés hatálya:** 2021. 01. 01. –2025. december 31.

**A szerződött férőhelyek száma:** 10 fő

*Az intézmény 2021-es éve*

A 2021-es évet –mint minden más szociális intézményben is- nálunk is markánsan meghatározta a Covid-19 járvány és a járvány kapcsán bevezetett óvintézkedések, korlátozások és azok az elhúzódó gazdasági következmények, amik ebben az évben is jelentősen megnehezítették a lakók számára az intézményből való kilépést. A szakmai munkát igyekeztünk minél inkább a normális mederben tartani, illetve a fokozódó gazdasági nehézségekre olyan válaszokat adni, amik a lakók életét megkönnyítették, egzisztenciális szorongását enyhítették.

Sokan nem, vagy jelentősen kevesebbet tudtak dolgozni a pandémia miatt beszűkült munkaerőpiac miatt. Az időt, ami a kieső munka miatt felszabadult a lakók képződésre fordíthatták, mert a Flex Alapítvány jóvoltából minden lakónak lehetősége nyílott jogosítványt és/vagy szakmát szerezni. A tanfolyamok minden költségét a Flex Alapítvány állta és mentorálást, valamint gyermekfelügyeletet is nyújtottunk a képzésben részt vevő szülőknek.

A kieső jövedelmek miatt a családok nagyon nehéz anyagi helyzetbe kerültek és sokan az eddigiekhez képest is nagyobb egzisztenciális szorongással néztek szembe.

Ezek enyhítésében volt fontos eszköz a Coca-Cola támogatása, mellyel közösségi programokat, az anyagilag megszorult lakók élelmezését és előtakarékossági programot tudtunk finanszírozni.

A szakmai munkát illetően az év során prioritás volt, hogy a szakmai eszközöket minél tudatosabban használjuk. A teamek, esetmegbeszélők és szupervíziók az egész év során ennek a szempontnak a jegyében zajlottak.

*A járványhelyzet hatása az intézmény munkájára*

A 2021-es évben az intézmény lakói ugyanúgy, mint a 2020-as évben szenvedtek a járványhelyzet következményeként beszűkült munkaerőpiactól. A lakók kieső jövedelme visszavetette a lakókat és jelentősen nehezebben találtak kiutat az átmeneti ellátásból, mint a korábbi években.

Ebben az évben is nagyon sok lakó maradt munka nélkül és az év során végig voltak olyan lakók, akik az intézmény által nyújtott segélyekre szorultak. A folyamatos, még a szokottnál is súlyosabb anyagi nehézségek a lakók lelkiállapotára is hatással voltak.

Nagy segítségünkre volt az anyagi jellegű problémák megoldásában a Coca-Cola támogatása, valamint a lakók lelkiállapotának javításában az intézmény pszichológusának munkája.

A járványhelyzetből fakadó korlátozások és szabályok egyre érzékenyebben érintették a lakókat. Időnként kifejezetten nehéz volt együttműködésre bírni őket ebben.

Időről időre előfordult karantén helyzet részben azért, mert az iskolákban egy-egy osztály tanulóit hazaküldték egy-egy megbetegedés miatt, részint azért, mert egy-egy lakó megbetegedett. Ezekben az esetekben gondoskodtunk a lakók lehető legnagyobb mértékű szeparációjáról, valamint a család ellátásáról.

A járványhelyzetből adódó helyzetek kezelése szépen lassan a rutin részévé vált, de szerencsére elhúzódó megbetegedés-hullámmal, vagy egyszerre túl sok megbetegedéssel nem kellett számolnunk. A szakmai munkát viszont idén is megnehezítette a járvány és az abból adódó korlátozások, mert a csoportmunkát és a közösségi programokat nem mindig és nem ugyanazzal a hatásfokkal tudtuk kivitelezni, mint szerettük volna.

*Az intézményben élő gyermekek helyzete az oktatás területén*

Az intézményben lakó gyermekek mindig szívesen veszik, ha az iskolai előmenetelük vonatkozásában segítséget kapnak az intézménytől. Idén ugyancsak lehetőségünk volt a Magyar Vöröskereszt Ifjúsági Tagozatának önkéntesei segítségével tanulótársakat biztosítani az iskoláskorú gyermekek mellé. A tanulótársak koordinálását 2 kolléga végzi.

A tanulótársak sok éve nyújtanak hathatós segítséget a gyermekeknek és nem utolsó sorban ők maguk is első kézből szereznek tapasztalatot abban, hogy hátrányos helyzetű, mély szegénységből jövő gyermekeknek hogyan tudnak majd pedagógusként is segítséget nyújtani. Idén az önkéntesek csapata betársult a gyermekprogramok és kirándulások lebonyolításába és a gyermekek nyári pótvizsgákra való felkészítésébe is.

A tanulótársak minden évben felkészítés után érkeznek az intézménybe. Az első találkozáskor szó esik az intézmény szakmai munkájáról, a tágabb társadalmi környezetről, folyamatokról, a gyermekek nehézségeiről és arról, hogy milyen módon érdemes őket segíteni.

Örömmel tapasztaljuk, hogy a tanulótársak minden évben nagyon értékes segítséget adnak a gyerekeknek és maguk is hozzáteszik a tudásukat a szabadidős programokhoz is, amitől jelentősen színesebb programokat tudunk nyújtani, ők pedig több színtéren is tudnak kapcsolódni a gyermekekhez.

Több gyermek a kerületi Kompánia Tanodában is látogatja a programokat. Itt a tanulás mellett a szabadidő hasznos eltöltésére is van mód. A Tanoda kollégáival nagyon jó együttműködés alakult ki az elmúlt években. Azon gyermekek számára, akiknek sem a Tanoda, sem a tanulótársak nem tudnak adekvát segítséget nyújtani, intézményünk fejlesztőpedagógusa segít lefaragni a hátrányokat.

A 2020-as évben a digitális oktatás nagy terhet rótt az intézményre és digitális oktatásban résztvevőkre egyaránt. A 2021-es év elején az LDS Charities 1 millió 500 ezer Ft-os támogatásával jelentően bővült az intézményben elérhető számítógépek száma, ami nem csak a digitális oktatás szempontjából volt nagy előrelépés, de a Flex Alapítvány támogatásával létrejött képzési program során is nagy hasznát vették a projectben részt vevő szülők. A képzések nagy része online zajlott. A beszerzett számítógépek nélkül nagy nehézséget okozott volna a tananyaggal való haladás.

*Coca-Cola Company támogatása*

A 2020-as évtől kezdődően a Coca-Cola Szerezz örömet! kampány keretében számos olyan programot és segítséget tudtunk nyújtani a lakóink számára, ami a program nélkül nem lett volna lehetséges.

A Coca-Cola 1 500 000 Ft-tal támogatta az intézmény munkáját. A támogatási összeget az alábbi célokra használtuk fel:

Előtakarékossági program: Az anyagi nehézségek ellenére szerettük volna ösztönözni a lakók előtakarékoskodását, mert ez a sikeres kiköltözésük kulcsa. Az előtakarékossági program keretében arra szerződtünk, hogy aki vállalja, hogy legalább 10 000 Ft értékben megtakarítást képez és azt a kiköltözés napjáig nem veszi fel, annak részére ugyancsak 10 000 Ft értékben élelmiszercsomagot biztosít az intézmény. Az élelmiszercsomagokat a lakók igényeinek megfelelően állítottuk össze.

Az élelmiszercsomagokból 28 felnőtt és 59 gyermek részesült. 94 csomag került kiosztásra.

Uzsonna csomagok: A tavaszi időszakban anyagi nehézségek miatt gondot jelentett a szülőknek, hogy a gyermekek számára tízórait csomagoljanak, ezért a támogatásból biztosítottunk alapanyagokat, amiből a szülők és a kollégák közösen készítették el a másnapi tízórai csomagokat. Ezzel az egészségesebb étkezés felé is tudtunk egy lépést tenni.

Élelmiszercsomagok húsvét és karácsony alkalmából: Az ünnepekkel járó extra kiadások jellemzően nagyon megterhelik az intézményben lakó szülőket, ezért húsvét és karácsony alkalmából az ünnepi készülődést megkönnyítendő élelmiszercsomagokkal kedveskedtünk nekik.

Gyermeknap: A gyermeknapra egy nagyon szerencsés időpontban került sor, egy olyan időszakban, amikor a járványügyi szabályozások kevésbé voltak szigorúak. Igazi felszabadult családi programot sikerült létrehozni, ahol mindenki jól érezhette magát.

A résztvevők pizzát, üdítőt, csokoládét kaptak, a gyermekek ajándékokban is részesültek.

A gyermeknap a közeli kiserdőben került megrendezésre. Sorversenyekkel, élménypedagógiai foglalkozással készültünk, melyeknek igen nagy sikere volt. Az év egyik legjobban sikerült programja volt a gyermeknap.

Közös bográcsozással egybekötött családi nap: A nyár folyamán egy közös bográcsozással egybekötött családi napra is sor került. Az újabb járvány által meghatározott és keretek közé szorított évben nagyon nagy szükség volt az olyan programokra, amelyek során feszültségektől mentesen, együtt, felszabadultan tudtak időt eltölteni a lakók.

Ezúttal babgulyás készült az intézmény kertjében, melyet a szabadban, együtt fogyasztottak el a lakók.

Táncház: Nagyon vártuk a nyár folyamán a csángó táncházat. A járványhelyzet miatt mindenki érezte a közösségi programok hiányát. Örültünk, hogy erre a programra sor kerülhetett. A csángó körtáncok közösségformáló ereje nagyon jót tett a lakóközösségnek. A táncok nagyon egyszerűek, a legkisebbek is könnyen megtanulták és nagyon élvezték a közös programot melyhez élő zene is járult.

Adventi készülődés: A karácsonyra való készülődés minden évben nagyon fontos az intézményben. Ezúttal közös mézeskalács készítésre került sor, melyet mindenki nagyon élvezett.

Lovaglás: Az őszi-téli időszakban a járványhelyzet fokozódása miatt már csak szabadtéri programokban gondolkodhattunk, ezért buszos kirándulás keretében lovardába vittük el a gyerekeket, akiket a lovaglás után vendégül is láttunk.

**Tanulj Tovább! Lépj Tovább! project**

A FLEX Alapítvány támogatásával 2020. októberétől összesen 17 szülő vett részt a „Tanulj Tovább! Lépj Tovább!” című programban. Ennek keretében szakmát és jogosítványt szerezhettek a résztvevők. Aki kedvet érzett hozzá, annak több szakmát, vagy akár 1 szakmát és egy jogosítványt is volt alkalma szerezni. A 17 résztvevő közül 10-en jogosítványt szerettek volna szerezni, 1 fő a szakma megszerzése után úgy döntött, hogy jogosítványt is szerez.

Szakma megszerzésére 6 fő vállalkozott. A résztvevők közül 1 fő 2 szakma megszerzésére is vállalkozott. Sokan azért döntöttek a jogosítvány mellett, mert azt érezték, hogy egy jogosítvány megszerzése után jobb helyzetbe kerülnek a munkaerőpiacon.

Mások régóta vágyott, divatos, vagy a munkaerőpiacon hiányszakmának minősülő szakmák mellett tették le a voksukat. (Kézápoló – és műköröm építő, óvodai dajka, targoncavezető, raktárvezető).

7 képesítés megszerzése még folyamatban van pótvizsgák, vagy eleve később megkezdett tanfolyamok miatt. Ebből 1 fő 2 szakma megszerzéséért küzd egyszerre munka és gyermeknevelés mellett. 6 fő pedig a jogosítványának megszerzéséért küzd még.

A project során 4 fő morzsolódott le, 2 fő sikeresen szerzett jogosítványt, 1 fő jogosítványt és szakmát is szerzett, további két fő szakmát szerzett. A folyamatban lévő képzések várhatóan a project határidején túl sikeresen teljesülnek majd.

A project során a lakók nemcsak a tanfolyami díj és a vizsgadíjak kifizetésének formájában kaptak segítséget, hanem mentorálás, a tanuláshoz szükséges gyermekfelügyelet, a szükséges eszközök beszerzése, valamint számítógéphasználat formájában is.

A Flex project keretében a csepeli és a százhalombattai intézményben 2-2 tréningre is sor került, ami a lakók munkaerőpiaci érvényesülését és konfliktuskezelési készségeik javítását célozta.

A résztvevők kérésére egy extra alkalomra is sor került, amikor a 2 intézmény résztvevői kicserélhették a tapasztalataikat, illetve megoszthatták egymással a program során szerzett sikereiket.

A tréningek során, asszertivitást, hatékony kommunikációt tanulhattak a részvevők, valamint szó esett a munkaerőpiac dinamikájáról, elvárásairól, munkahelyi játszmákról és a munkáltató által támasztott elvárásokról is.

**Társadalmi elsősegélynyújtás fejlesztése, támogatása pályázat**

Intézményünk 250 000 Ft-ot nyert arra, hogy elsősegélynyújtási ismeretekkel vértezze fel a programon résztvevőket.

Mindig nagy öröm számunkra, hogy a tőlünk távozó lakók nem csak jobb anyagi helyzetben és tudatosabban, de életmentési ismeretekkel is felvértezve távoznak tőlünk.

Ezeken a programokon a legkisebbek is szívesen vesznek részt és a támogatóinknak, velünk kapcsolatban lévő szakembereknek is lehetősége van találkozni a lakókkal és első kézből tapasztalatokat szerezni az intézményről.

Külön öröm volt a számunkra, hogy azokat a lakóinkat, akik részt vettek a Flex Alapítvány képzési programjába, be tudtuk vonni a programba és ezzel is segíteni tudtuk őket a sikeres elsősegélynyújtó vizsga letételében.

Összesen 4 alkalommal, 4-6 órás időtartamban került sor a tréningekre, melyeken összesen 55 fő vett részt.

*A szakmai repertoárunk bővülése 2021-ben*

Az elmúlt 10 év során minden egyes évben a legnagyobb hangsúlyt arra fektettük, hogy a szakmai eszközeink minél színesebbek legyenek.

2021-ben a már meglévő tréningjeink mellé bevezettük az un. 0. tréninget, amit mindig az újonnan érkező lakóknak tartunk meg annak érdekében, hogy az intézmény hitvallását, módszereit, az általunk nyújtott támogatásokat minél jobban megismerjék és az itt töltött idő alatt a lehető legtöbb lehetőséggel tudjanak élni. Az intézményben eltöltött 1- másfél év sok mindenre elég lehet, ha a lakók maguk is együttműködőek és a közös munka valóban megvalósul. A közös munkának ezt a medrét hivatott kialakítani a 0. tréning.

Az év során a fókuszunkat a szokottnál is jobban a gyermekekre irányítottuk. Az elmúlt 10 év során számos tréninganyagot dolgoztunk ki a szülők számára.

2021-től kezdődően a gyermekek számára is szeretnénk havi rendszerességgel olyan tréningeket nyújtani, ami megakadályozza az iskolarendszerből való lemorzsolódásukat, áldozattá, vagy elkövetővé válásukat, valamint csökkenti a családon belüli bántalmazás következményeinek való kitettségüket. Az intézményben lakó gyermekek mindegyike nagyon sérülékeny, ezért fontos, hogy ezekkel a veszélyekkel szemben hatékonyan tudjuk felvértezni a gyermekeket.

Több csoportfoglalkozásra került sor a kortárscsoporton belüli bántalmazás, vagy az internethasználat veszélyeit illetően, melyek megtartásába a nagyobb, a problémának kifejezetten kitett gyermekeket is bevontuk éppen azért, hogy rájuk tudjunk a leginkább hatást gyakorolni.

Több kolléga képezte magát az élménypedagógia terén, mert ez egy olyan eszköz, ami nagyon jól használható az intézményben. Gyermekprogramok alkalmával nagy hasznát is vettük ezeknek a módszereknek és a jövőben egyre nagyobb frekvenciával szeretnénk használni.

A 2021-es év során gyakorta használtuk az intézmény saját készítésű társasjátékait, melyekből a legújabb a gyermekeknek szánt verzió. Nagyon jól használható arra, hogy azokat a dinamikákat tudatosítsuk a gyermekekben, amik iskolai lemorzsolódáshoz, vagy a szülők által nyújtott maladaptív sémák lemásolásához vezetnek.

A stáb tagjai az év során esetmegbeszéléseken, szupervíziókon vettek részt, valamint ezekkel párhuzamosan nagy hangsúlyt fektettünk arra, hogy tudatosítsuk, hogy milyen helyzetben milyen szakmai eszközökhöz érdemes nyúlni és azoktól milyen eredményt várhatunk. Ezzel a stáb jelentősen tudatosabbá vált a napi munka során.

*A gyermekek számára kínált szabadidős programok*

A gyerekeknek a nyár folyamán több szabadidős tevékenységet is sikerült megszerveznünk. Fontosnak tartjuk, hogy közösségépítő ereje is legyen a kirándulásoknak mind a gyerekek mind a szülők részére. Szempontjaink között az is szerepelt, hogy olyan helyekre jussanak el a gyerekek ahová a szülők jó eséllyel nem vinnék őket. Ahhoz, hogy a gyerekek összeszokjanak, több alkalommal vittük őket a környék különböző tematikájú játszótereire. Így jutottunk el a csepeli űrhajós játszótérre, a kalózos játszótérre és a Rákóczi kertbe. Ezen alkalmakkor a gyerekek jelentősen több időt tölthettek játékkal és egymással a szabadban és ismerkedhettek akár más gyerekkel is. A kisebbek és nagyobbak is megtalálták a megfelelő társakat és játékokat, amivel el tudták foglalni magukat.

Az állatkert, mint klasszikus kirándulási cél a gyermekekkel természetesen elmaradhatatlan program volt ezen a nyáron számunkra is. Az állatkert egyik tematikus kijelölt ösvényét követve igyekeztünk haladni ahol az állatokról kis előadásokat is tartottak. Az állatkert újonnan kialakított hátsó részén természetesen szenteltünk időt a játéknak is.

Elvittük a gyerekeket a Gellért hegyre. A Duna parton sétálva mutattuk meg az adott szakasz látnivalóit és átsétáltunk a Petőfi hídon. A Gellért hegyre természetesen gyalog mentünk fel érintve a csúszdaparkot ahol megpihenhettek és jót játszhattak a gyerekek.

Egy másik alkalommal egy meleg nyári napon elsősorban a kisebbeket vittünk el az Olimpia park vizes játszótérre ahol biztonságos körülmények között pancsolhattak. A Kossuth téren át a Parlament megtekintésével sétáltunk tovább az Olimpia parkhoz. A Kossuth téren található kő tár állandó kiállítását is megtekintettük ahol a Parlament régebbi díszfreskóinak darabjait és a tér átalakulásának történetét is megismerhették a gyerekek.

Az intézményünk egyik támogatójától, Carameltől kaptunk az augusztusi Budapest Parkban tartott koncertjére jegyeket. Erre a programra nagyobb gyerekeket vittünk el. A kisebb gyermekek a szüleikkel vettek részt a koncerten.

A szigetszentmiklósi tanösvény meglátogatása alkalmával lehetőség nyílt a nádas növény és állatvilágát megismerniük a gyereknek. A nádashoz vezető séta alatt fagyit kaptak a nagy melegre való tekintettel. A tanösvény végén kacsa etetés és játszótéri program várta őket.

*Felújítások 2021-ben*

Fontos számunkra, hogy a lakóinkat körülvevő környezet is tükrözze azt a lelkületet, amit az intézményben megteremteni igyekszünk, ezért idén is nagy gondot fordítottunk arra, hogy az épületeink otthonosak legyenek.

Az elmúlt év során nyílászárók javítására és cseréjére került sor az Erdősor utcai és a Nagykalapács utcai épületekben is az Alpiq Kft támogatásával.

A bútorzatot több szobában cseréltük mindkét épületünkben, valamint a krízislakásban és a kiléptető lakásban is.

A Krízislakásban hangszigetelés céljából vinyl padló került lerakásra, valamint sor került a bútorzat cseréjére is.

Kovács András Péter 2020-ban 3 millió Ft-tal támogatta az intézményt, melyet felújításokra költöttünk. A munkák egy része 2021 tavaszán valósult meg. Az Erdősor utcai épület széldeszkáinak felújítása, valamint a galambmentesítés és az Árpád utcai kiléptető lakás padlójának cseréje valósult meg ebből a forrásból 2021-ben.

A felújítások 2022-ben folytatódnak a padlók cseréjével, a fűtésrendszer felújításával, egyes bútorok cseréjével, felújításával.

*Ellenőrzések*

A 2021-ben nem volt az intézményben ellenőrzés.

Az OKIT kollégáival került sor egy szakmai beszélgetésre az ellátás perspektíváit illetően.

*Támogatóink 2021-ben*

Ebben az évben is rengeteg önkéntes, civil szervezet, magánember és cég segítette az intézményünket munkájával, felajánlásaival.

- idén számos magánszemély jelent meg támogatóként az intézményben

- Út a Reményhez Alapítvány

- Segítség Köve Alapítvány

- Coca-Cola Company

- LDS Charities

-FLEX Alapítvány

- Caramel

Az elmúlt 3 évben egyre erősödő tendencia, hogy magánszemélyek, baráti társaságok, vagy munkahelyi közösségek saját indíttatásból és saját forrásból támogatják az intézményben lakókat. Ilyen kezdeményezések eredményeképp nagyon szép meglepetéseket kaptak a gyermekek és a szülők is.

December folyamán gondosan elkészített, személyre szóló csomagok érkeztek a gyermekeknek, a szüleiknek, valamint olyan támogató is akadt, aki a karácsonyi sütés-főzéshez szükséges csomagokat állította össze.

*Tervek 2022-re*

2022-ben szeretnénk az intézmény újabb társasjátékát elkészíteni, ami a családok átmeneti otthonaiban dolgozó szakembereket célozná és a fentebb említett szakmai tudatosodás irányába hatna azzal, hogy az intézményben előforduló helyzetek mellé rendelné az adekvát szakmai eszközöket és azt a gondolkodásmódot, ami a sikeres kigondozás feltétele és az intézményben dolgozó szakember a hordozója.

Folyamatban van az intézmény Tanulótárs programjának újragondolása annak érdekében, hogy a mozgósítható tanulótársak a lehető legtöbb gyereket tudják hatékonyan segíteni.

Az intézmény küllemére minden évben nagy gondot fordítunk, mert fontos, hogy az itt lakó gyermekeknek valódi otthona lehessen az ellátás időtartama alatt. Idén is számos tervünk van az intézmény szebbé tételére.

Szabadidős programokat illetően szeretnénk tartalmas szórakozásra és együtt gondolkodásra egyformán lehetőséget adni.

2022-ben szeretnénk egy olyan tábort szervezni, ahol a cigány hagyományok, cigány ételek megismerésére kerülhetne sor részben a gyökerek ápolása, részben a kulturális örökség megosztása céljából.

*Statisztikák*

Gyermekvédelmi hatósági intézkedések 2021-ben: Védelembe vételt intézményünk nem kezdeményezett 2021-ben. Ideiglenes hatályú elhelyezésre 2 gyermek esetében került sor.

Kihasználtsági adatok:

|  |  |  |
| --- | --- | --- |
| Családos Szálló Nagykalapács u.  40 fő | gondozási nap  14.086 | kihasználtság  96,5 % |
| Anyaotthon  Erdősor u.52 fő  ( 40 fő anya-gyerek,  6 fő Kiléptető lakás,  6 fő Krízis lakás) | gondozási nap  19.215 | kihasználtság  101,6 % |

Az ellátottak száma a tárgyévben:

|  |  |  |  |  |  |
| --- | --- | --- | --- | --- | --- |
|  | Családos Szálló Nagykalapács u.  40 fő gondozotti létszám | Anyaotthon Erdősor u.  40 fő gondozotti létszám | Kiléptető lakás  Árpád u. 12/b  6 fő gondozotti létszám | Krízis lakás  (a cím titkos)  6 fő gondozotti létszám | Összesen: |
| Szülő: | 48 | 28 | 5 | 16 | 97 |
| Gyermek: | 62 | 73 | 12 | 28 | 175 |
| Összesen: | 110 | 101 | 17 | 44 | 272 |

VII. kerületi ellátott családok száma 2021-ben: 4 család, 21 fő

IX. kerületi ellátott családok száma 2021-ben: 4 család, 12 fő

XXI. kerületi ellátott családok száma 2021-ben: 12 család, 44 fő

XXIII. kerületi ellátott családok száma 2021-ben: 3 család, 10 fő

2021 -ben kiköltöző családok száma:

|  |  |
| --- | --- |
| VII. kerület | 2 család |
| IX. kerület | 4 család |
| XXI. kerület | 9 család |
| XXIII. kerület | 1 család |
| nem kerületes | 16 család |
| összesen | 32 család |

Kiköltözés iránya szerinti megoszlás:

|  |  |  |
| --- | --- | --- |
| VII. kerület | 0 fő  0 fő  3 fő  6 fő  0 fő | saját lakás  albérlet  vissza a családba  másik CSÁO  egyéb |
| IX. kerület | 0 fő  6 fő  3 fő  2 fő  0 fő | saját lakás  albérlet  vissza a családba  másik CSÁO  egyéb |
| XXI. kerület | 0 fő  4 fő  8 fő  7 fő  15 fő  3 fő | saját lakás  önkormányzati bérlakás  albérlet  vissza a családba  másik CSÁO  egyéb |
| XXIII. kerület | 0 fő  0 fő  2 fő  0 fő  1 fő | saját lakás  albérlet  vissza a családba  másik CSÁO  egyéb |
| nem kerületes családok | 0 fő  12 fő  11 fő  21 fő  7 fő  12 fő | saját lakás  albérlet  vissza a családba  másik CSÁO  kiléptető lakás  egyéb |

A kilépő kliensek megoszlása a kikerülés helye szerint (fő)

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | saját lakás | albérlet | vissza a családba | más CSÁO | önkormány-zati bérlakás | kiléptető lakásba | egyéb (rokon, női szálló,stb) | összesen: |
| Nagykalapács u. 40 fő | - | 9 fő | 3 fő | 29 fő | - | 7 fő | 10 fő | 58 fő |
| Erdősor 40 fő | - | 17 fő | 14 fő | 18 fő | 4 fő | - | - | 53 fő |
| Árpád u. 6 fő | - | 12 fő | - |  |  | - | - | 12 fő |
| Összesen: | - | 38 fő | 17 fő | 47 fő | 4 fő | 7 fő | 28 fő | 123 fő |

A krízislakásból kilépő kliensek megoszlása a kikerülés helye szerint:

|  |  |
| --- | --- |
|  | kilépő kliensek száma: |
| Ismeretlen helyre távozott | 1 fő |
| Családok Átmeneti Otthonába | 3 fő |
| Család, rokonság általi lakhatási megoldás | 5 fő |
| Albérlet, szobabérlet | 5 fő |
| Női szálló | 0 |
| Vissza a bántalmazóhoz | 18 fő |
| Vissza a saját ingatlanába  (a bántalmazó elköltözött) | 4 fő |
| Félutas házba | - |
| Egyéb (védett ház): | 4 fő |
| Összesen: | 40 fő |

**Szociális, gyermekvédelmi és egészségügyi szolgáltatások**

**Szerződő fél:** Magyar Vöröskereszt Budapest Fővárosi Szervezete (VI-VII. kerületi szervezet)

**Képviselő neve:** Buncsik Ildikó

**Székhelye:** 1051 Budapest, Arany J. u. 31.

**Az ellátást biztosító telephely:** 1074 Budapest, Szövetség u. 17.

**A szerződés hatálya:** határozatlan idejű

**Képviselő-testületi határozat száma:** 253/2007.(V.18.)

2021-ben sajnos továbbra is számolnunk kellett a COVID19 járvány hatásaival a komolyodó járványügyi helyzetben többször el kellett tekintenünk a megszokott működéstől és alkalmazkodni a megváltozott viszonyokhoz.

*Szervezeti élet*

A VII. kerületben 2021-ben két alapszervezet a VII/1 Lakóterületi Alapszervezet működik 25 fős létszámmal, a VII/3 Lakóterületi Alapszervezet 22 fős létszámmal, a BKV Zrt Munkahelyi Alapszervezet az idei évben megszüntette működését.

A Szervezetet a VII. kerületből 2 fővel, a VI. kerület Terézvárosból 1 fővel, így összesen 3 tagú elnökséggel irányítja és ellenőrzi.

2021-ben rendkívüli területi tisztújító ülést tartottunk, ahol megválasztottuk az új fővárosi küldöttet dr. Pribliczki Máriát.

A kerületi Vöröskereszt karitatív feladatait önkéntesek segítségével tudja csak megvalósítani, 2021. év során 15 fő önkéntessel (ebből 4 fő véradásszervező) láttuk el tevékenységünket.

Míg 2020-ban a Covid19 megjelenését követően sok új önkéntes jelentkezett be segítségadásra, - így az ő részvételükkel oldottuk meg az élelmiszerosztások egy részét, mivel az idősebb önkénteseinket a járványhelyzet miatt nem foglalkoztattuk – addig 2021. évben jellemzően az új önkéntesek elmaradtak, visszatértek munkahelyeikre, így nem maradt idejük az önkénteskedésre. Idős, nyugdíjas önkénteseink viszont fokozatosan visszajöttek, így a feladatokat a közreműködésükkel láttuk el.

A 2021. évben a kerületi irodában végzett vöröskeresztes önkéntes tevékenység értéke: 1.255.488,- Ft.

*Szociális tevékenység*

A VI-VII. kerületi szervezet tevékenységét Terézváros és Erzsébetváros közigazgatási területén látja el.

2021-ben sem állt meg az a tendencia, hogy növekszik a rászoruló családok száma. Az előző évekhez képest a segélyezettek körében a nagycsaládosok mellett folyamatosan emelkedik a gyermeküket egyedül nevelő szülők, a rokkantsági támogatásban részesülők és idős lakosok száma is. 2021-ben is a látókörünkben megjelentek olyanok is, akik a járványhelyzet okán elvesztették munkahelyüket és így bevétel nélkül maradtak. Ezeket az irodához közvetlenül forduló vészhelyzetben lévő embereket tartósélelmiszert tartalmazó kríziscsomagokkal segítettük.

Szervezetünk adományokból és vásárlásból származó termékekkel tudja támogatni a hozzánk fordulókat. A rászorultak részére élelmiszercsomagot, vegyi árut, ruhaneműt, cipőt, táskát, játékot, könyvet, illetve szükség esetén bútort tudtunk biztosítani. Az időközönként igényként felmerülő készpénzadományok biztosítása a Szervezet részéről továbbra sem megoldható.

A rászorulók részére havi szinten biztosított élelmiszercsomag étolajat, rizst, kristálycukrot, tésztát, búzafinomlisztet, tejet, babot tartalmaz 2400,- Ft értékben, melynek tömege 7 kg. Ezen alap-élelmiszercsomag – melyet az Amerikai Ház Alapítvány biztosít számunkra – kerül kiegészítésre nagyobb ünnepekhez kapcsolódó segélyezési napok alkalmából a Kerületi Szervezet által vásárolt egyéb élelmiszerekkel (pl. konzerv, édesség), valamint higiéniás termékekkel (pl. tusfürdő, sampon, fogkrém), és vegyi (mosó- és mosogatószer) árukkal. A szeptemberi iskolakezdéshez kapcsolódóan rendszeresen támogatjuk a rászoruló lakosságot füzetcsomaggal és írószerekkel.

2021. évben – az előző évekhez hasonlóan – az év 10 hónapjában megtartottuk az előre meghirdetett segélyezési napunkat, melyeken havonta 60-60 csomagot osztottunk ki, így biztosítva a kerületi rászoruló lakosság részére a rendszeres és kiszámítható segélycsomagot.

Ugyanakkor idén a fent említett, hagyományosan évek óta jelenlévő adományok mellett a járványügyi helyzet okán több felajánlás érkezett a Szervezethez. Ezenkívül a Magyar Vöröskereszt milliós nagyságrendben vásárolt tartós élelmiszereket, ezekből a VI-VII. kerület is össze tudott állítani néhány száz csomagot. Az adományokat vagy a Szövetség utcai irodában osztottuk ki, vagy a Bischitz Johanna Integrált Humán és Szolgáltató Központ tette ezt a klienseik körében vagy az általuk felügyelt intézményekbe az ott lakóknak.

2021. évben a lakosságtól, valamint egyéb támogatóktól a VI-VII. kerületi szervezet 6.243.509,- Ft összértékben részesült természetbeli adományban – ebben az összegben nincs benne az önkormányzati támogatás -, amelyből a két kerületben 2564 csomagot adtunk ki, ezzel több ezer főt, illetve családtagot értünk el.

A 2021. évben a VI-VII. kerületi szervezet részére beérkezett adományok:

* Amerikai Ház Alapítvány élelmiszeradomány 4.394.713,- Ft
* Mikulásgyári adomány 482.000,- Ft
* Vöröskereszt raktárából érkezett adományok 1.179.796,- Ft
* (élelmiszer, édesség, tisztítószerek, játék, könyv)
* BP.BSC Kft. iskolaszer-adománya 38.000,- Ft
* Lakosságnak kiosztott ruhaadomány 149.000, - Ft

2021-ben a járványügyi helyzet miatt csak az év második felétől kezdtünk újból ruhaadományokat befogadni és a lakosság részére ruhaosztásokat tartani. A havonta megrendezésre kerülő segélyezési napokon túl, volt, hogy havonta több alkalommal is volt lehetőség ruhanemű, cipő és táska, könyv, valamint plüss- és játékadományok válogatására a rászoruló lakosságnak.

Az élelmiszersegélyben részesülök listája minden hónapban az erzsébetvárosi Bischitz Johanna Integrált Humán és Szolgáltató Központ javaslata alapján kerül összeállításra, köszönhetően a Központ munkatársaival kialakított kiváló munkakapcsolatnak. A járvány ideje alatt ez az együttműködés még szorosabbá vált.

Segélyezéseink célcsoportjai: nagycsaládosok, rászoruló családok, gyermeküket egyedül nevelők, kisnyugdíjasok, munkanélküliek, rokkantnyugdíjasok és egyedül élő idősek, valamint a munkájukat frissen elvesztők.

A Budapest Főváros VII. Erzsébetvárosi Önkormányzat ebben az évben 2.000.000,- Ft összeggel támogatja kerületi szervezetünk működését és adományozási tevékenységét.

Idén is működésre, valamint részben tanszercsomagokra, három alkalommal tisztasági és tisztálkodó szerekre, valamint a karácsonyi csomag kiegészítésére költöttük ezt a keretet.

Szeptemberben 60 rászoruló gyermeknek az önkormányzati támogatás felhasználásával személyre szabott tanszercsomagokat állítottunk össze 299.983,- Ft értékben. Egy szponzorunk a körzőket vette meg.

A tanszereken kívül póló, a kisebbeknek plüssjáték, és igény szerint gyerekirodalom is került a csomagba.

A járványügyi helyzet miatt csak az év második felétől tartottunk rendszeresen ingyenes ruhaosztást a VI-VII. kerületi rászoruló lakosok részére. Ekkortól már a lakossági ruhaadományokat is újból fogadtuk.

2021-ben a járványügyi helyzetre reagálva, több esetben is osztottunk ingyen fertőtlenítőket és maszkokat, valamint a fertőzés megelőzését segítő óvintézkedésekről szóló információs lapokat a közterületeken.

Az Országos Vöröskereszt fontosnak tartotta egy jelenlévő jelenségre, az iskolai korosztályt is érintő menstruációs szegénységre reagálni. Az ügy kapcsán országosan és Budapesten is partnerség jött létre több iskolával a VII. kerületben a Baross Gábor Általános Iskolába jutattuk el azt az egységcsomagot, amely többek közt tisztasági betéteket tartalmazott. De ennek a Lányból Nővé programnak a része, a Magyar Vöröskereszt által készítetett film is, amely közérthetően és szemléletesen beszél a menstruációról. Ezt a filmet a 7-8 osztályos lányok vagy egy külsős szakemberrel, vagy az iskola biológia tanárával nézik meg és beszélik át. A program 2021-ben kezdődött és 2022-ben is folytatódik.

A VII. kerületben 2021-ben a Bischitz Johanna Integrált Humán és Szolgáltató Központ által delegált klienseknek két esetben az önkormányzati támogatásból mosóport, mosogatószert, tusfürdő és egyéb tisztasági szereket vettünk összesen 120 fő (család) részére 678.933,- Ft értékben. Egy alkalommal pedig a szociális étkeztetésben részvevő 60 fő részére 242.978,- Ft értékben adtuk át a tisztasági csomagokat.

2020-ban a járványügyi helyzet miatt nem volt Mikulásgyár. 2021. évben nagyon komoly óvintézkedések közepette a Mikulásgyár újból fogadta az adományokat, ennek köszönhetően a VI-VII. kerület a karácsonyt megelőzően több, mint 1100 kg többségében tartósélelmiszert kapott, melynek jelentős részét december második felében Bischitz Johanna Integrált Humán és Szolgáltató Központ által delegált családok között osztottuk szét. Az élelmiszerek mellé édességek, bejgli, játékok és könyvek is kerültek a csomagokba. Ezen felül 22 csomag külsős élelmiszeradomány, illetve mosókapszula érkezett, ami főként a nagycsaládosokhoz került. A kliensek több megrakott szatyorral mosolyogva távoztak tőlünk.

Járványhelyzettel kapcsolatos felvilágosító tevékenység

2021-ben is plakátokon és szórólapokon rendszeresen tájékoztattuk a lakosságot a járvánnyal kapcsolatos alapvető megelőző intézkedések fontosságáról, a helyes maszkhasználatról, a szakszerű kézmosásról és a távolságtartás betartásáról.

*Ifjúsági tevékenység*

Az Ifjúsági Vöröskereszt kiemelt feladata a Vöröskereszt eszméinek, alapelveinek, humanitárius munkájának megismertetése, bemutatása és népszerűsítése. A felsoroltak mellett az egészséges életmódra nevelést, a különböző prevenciók bemutatását is végzik a fiatalok. Célunk, hogy az oktatási intézményekben minél több gyermekkel megismertessük és megszerettessük a karitatív tevékenységet és az egészséges életmód lehetőségeit. 2021-ben több programot is sikerült megvalósítani a kerületben.

2021.07.05., 2021.07.12. és 2021.08.30. elsősegélynyújtó bemutatóval és arcfestéssel vettek részt a vöröskeresztes ifjúságiak az Önkormányzat által rendezett „Gyere a térre! rendezvényen.

2021.09.11. Budapest 100 rendezvényen elsősegélynyújtó bemutató volt a Szövetség u. 17-ben.

2021.11.03-04. szintén elsősegélynyújtó bemutató a Madách Imre Gimnáziumban az Egészséghét alkalmából.

2021.11.06. Hősképző programunk az Önként. Tessék? konferencián az ELTE PPK-án

2021.11.26. Pályaorientációs napon való részvétel az Erzsébetvárosi Kéttannyelvű Általános Iskolában.

Véradás

Sajnos 2021-ben is főként a járvány miatt a kerületben jelentősen csökkent a véradások száma, 3 alkalommal került megszervezésre a véradás, ahol a jegyzőkönyvek alapján 118 véradó jelent meg.

A kerületi véradások szervezésében és lebonyolításában idén 4 fő véradásszervező önkéntes vett részt. 2021. évben nem került sor kerületi véradóünnepség megszervezésére.

*Köszönetnyilvánítás*

Kerületi Szervezetünk feladatát csak lakossági és társadalmi támogatások igénybevételével képes megfelelően ellátni. Ennek figyelembevételével ezúton szeretnénk köszönetet mondani mindazon adományozóinknak (magánszemélyek és cégek/szervezetek), akik 2021. évben is támogatták adományaikkal kerületi szervezetünk működését és karitatív tevékenységét.

Elsők között illeti kiemelt köszönet Budapest Főváros Erzsébetváros Önkormányzatát, aki 2021. évben 2.000. 000,- Ft adománnyal támogatta Szervezetünket. E támogatással nemcsak a kerületi rászoruló lakosság részére tudtunk segítséget nyújtani, hanem szociális és karitatív tevékenységünk infrastruktúrájának biztosításához is nagymértékben hozzájárult.

Köszönet illeti továbbá az Amerikai Ház Alapítványt, akik az év 10 hónapjában kerületenként 60-60 család számára biztosítanak tartósélelmiszer-adományt.

Köszönetünket fejezzük ki mindazon önkéntesünknek, akik áldozatos tevékenységükkel közreműködtek abban, hogy havonta megvalósulhassanak szociális segélyezési napjaink, és kiemelt segítséget nyújtanak a lakosságtól beérkező adományok fogadásában, rendszerezésében is.

**Családok átmeneti otthona külső férőhely – Kiléptető lakások**

**Szerződő fél:** Lámpás ’92 Közhasznú Alapítvány

**Székhelye:** 2114 Valkó, Arany János út 15.

**Képviselő neve:** Varga Zoltán

**Az ellátást nyújtó telephelyek:** 1072 Budapest, Akácfa u. 11.,

1074 Budapest, Dohány u. 50.

**A szerződés hatálya:** 2021.04.06 - 2025. december 31.

**Képviselő-testület határozat száma:** 53/2021. (I.22.)

**Családok átmeneti otthonának férőhelyszáma:** 10 fő (2 család)

A Lámpás ’92 Közhasznú Alapítvány és Budapest Főváros VII. kerület Erzsébetváros Önkormányzata 2021. február 3-án kötött együttműködési megállapodást arról, hogy az Erzsébet Családok Átmeneti Otthona új lehetőségként bevezeti a külső férőhely szolgáltatást. A működéshez két darab 100%-ban önkormányzati tulajdonú lakásnak a kezelési joga határozott időre átkerült az Alapítványhoz.

A Családok Átmeneti Otthona az otthonhoz kapcsolódó külső férőhelyeken biztosíthatja azoknak a családoknak az ellátását, amelyek önálló lakhatásra támogatással képesek (Gyvt. 51. §). Külső férőhelyen az a család helyezhető el, akik estén nincs szükség a folyamatos munkarend keretén belül biztosított szakmai segítségre és a családok átmeneti otthona szakmai munkatársai külső férőhelyre helyezhetőnek tartanak a szolgáltatás szakmai programjában foglaltak figyelembevétele alapján. 15/1998. (V.30) NMr. 67. § (1) (5) bekezdései alapján.

A külső férőhely szolgáltatást olyan családok vehetik igénybe, akik előtte az Erzsébet Családok Átmeneti Otthonának lakói voltak, és Budapest VII. kerületében állandó bejelentett lakóhellyel vagy tartózkodási hellyel rendelkeznek, illetve ennek hiányában legalább 3 hónapja életvitelszerűen a VII. kerületben élnek.

A két lakás teljesen felújított állapotban vette át az Alapítvány, de még így is maradt némi tennivaló a lakásokban. Akácfa utcai lakásban gázkonvektor tisztítása és füstérzékelő felszerelése, villanyszerelés és lámpaburák felszerelése. Dohány utcai lakásban kazán tisztítása és javítása, vízóra felszerelése, villanyszerelés és lámpaburák felszerelése. Sajnos a lakásban néhány hónapi használat után a fürdőkád eltörött, így ki kellett cserélni.

Két lakás teljeskörű berendezését úgy oldottuk meg, hogy az egyik lakásba a család és az Alapítvány bútorai és műszaki cikkei kerültek. A másik lakást a JYSK adományával kiegészülve rendeztük be.

Dohány utcai lakásnál a szomszédok félelmüknek adtak hangot, hogy kik fognak beköltözni és hogyan fognak viselkedni. Megnyugtattuk őket, hogy mi erre (mint szolgáltató) figyelni fogunk és felhatalmaztuk őket, amennyiben a külső férő helyen lakó családdal problémát tapasztalnak, jelezzék nekünk. A külső férőhely szolgáltatás bevezetése óta nem érkezett panasz. Az Akácfa utcai lakásnál nem találkoztunk ilyen jellegű problémával.

A működési engedélyt a családok átmeneti otthonához kapcsolódó külső férőhely szolgáltatásra 2021. április 6-tól kaptuk meg. ( Budapest Főváros Kormányhivatala Gyámügyi és Igazságügyi Főosztály BP/0502/00334/-20/2021). A két lakásban összesen 10 fő elhelyezése biztosítható (2 család).

A külső férőhely szolgáltatás az Erzsébet Családok Átmeneti otthona keretében működik, így vonatkozik rá minden olyan jogszabályi, adminisztrációs előírás, egyéb szakmai szabályzó, amely a családok átmeneti otthonát érinti. A külső férőhely tehát, egy szakmailag segített lakhatási forma, amelyet szociálisan rászorult családok vehetnek igénybe, akiknek lakhatásuk nem megoldott, az Erzsébet Családok Átmeneti Otthon ellátásába kerültek, de idővel a reintegráció szempontjából más kötetlenebb támogatási formát igényelnek. Az ellátás ideje alatt szociális munkával biztosított segítséget vesznek igénybe annak érdekében, hogy a gondozási folyamat végére a társadalmi reintegrációjuk sikeres legyen.

A külső férőhelyre az Erzsébet Családok Átmeneti Otthonában élő családoknak írásban lehet pályázniuk, minimum 1 hónapos ellátás igénybevétele után. A külső férőhelyre való kikerülésről az otthon szakmai stábja dönt.

A külső férőhely szolgáltatás igénybe vételének alapvető feltételei, hogy az aktív korú szülők folyamatosan munkát végezzenek, havonta tudjanak előtakarékoskodni, tartsák be a házirendet, és rendszeresen fizessék a lakással kapcsolatos költségeket (bérleti díj, rezsi költségek). Amennyiben a családok a feltételeknek nem tudnak megfelelni, akkor szerződést bontunk velük. Ez a szolgáltatás olyan családok számára való, akiknek már nem indokolt a szoros, mindennapi gondozási folyamat. A külső férőhely lakhatási szolgáltatása önállóbb életvitelre ad lehetőséget. Ez a gyakorlatban azt jelenti, hogy a szociális munkások eleinte heti 1-2 alaklommal találkoznak a családdal, később csökkentjük a segítő tevékenységük intenzitását az önálló életvitel megerősödésének érdekében.

A külső férőhelyre bekerülő családok egy-egy szociális munkás a segítője, akivel a családok szerződést kötnek, mely meghatározza azt, hogy a szolgáltatás igénybevétele alatt, mit kell tenniük, milyen célért dolgoznak, milyen erőforrásaik vannak. Szükség szerint pszichológus és jogász is nyújt támogatást. A beköltözést követő 1 hónapban elkészítjük az egyéni-gondozási terveket a családban élő gyermekekkel kapcsolatban, valamint elkészítjük a családgondozási adatlapot, amely tartalmazza az együttműködés kereteit, a családdal közösen megfogalmazott problémákat, célokat és feladatokat. A szociális szakember és a család a találkozások alkalmával átbeszélik a család nehézségeit (életvitel, anyagi helyzetüket), a gyermekekkel kapcsolatban felmerülő gondokat (gondozás, nevelés, óvoda, iskola) és a következő időszak teendőit. A családgondozó az esetek nagy többségében a lakóhelyükön (külső férőhely) keresik fel a családokat és ott konzultálnak.

Megállapodás kötöttünk a családokkal, arról is, hogy a közüzemi számlákat ők rendezik. Amikor a közüzemi számlák megérkeznek az átmeneti Otthon címére, akkor eljönnek értük befizetik és még aznap visszahozzák a szelvényt, ami igazolja, hogy ki lett fizetve.

A közüzemi szolgáltatások (gáz, villany, áram és víz) átírása az Alapítvány nevére a járvány miatt sokkal hosszabb időt vett igénybe. A csúszás abban, is megmutatkozott, hogy a számlák az átjelentések után több hónappal érkeztek meg, így voltak olyan számlák, amiket az Alapítvány fizetett ki.

Megállapodást kötöttünk arról is, hogy a lakásban bekövetkezett nem várt javításokat az Alapítvány fizeti ki. Így történt ez a Dohány utcai lakásnál például, mikor eltörött a kád a fürdőszobában. Akkor, ha a lakásban bekövetkezett hiba vagy javítani való, igazolhatóan szándékos károkozás következménye akkor, ezt természetesen a lakók fizetik meg.

A külső férőhelyen elvárt viselkedési szabályokat, valamint az eszközök, bútorok használatára vonatkozó szabályokat külön házirendben szabályoztuk, melyet a beköltöző családok megismertek és elfogadtak. Amennyiben valamelyik család megsérti a házirendben foglaltakat, úgy velük az együttműködést felbontjuk és el kell költözniük.

A családok az otthonban tartott programokon részt vehetnek (balatoni strandolás, állatkert, cirkusz). A gyerekeket elvittük táborba, folyamatosan részt vettek a korrepetáláson, minden iskolás gyermeknek van mentora, akivel rendszeresen tanulnak.

A külső férőhelyen elhelyezett családoknál gyermekeket veszélyeztető tényezőket nem tapasztaltunk.

A jogviszony hossza a családok átmeneti otthonában 12 hónap, amely meghosszabbítható 6 hónappal vagy a tanév végéig. Az átmeneti otthonban és a külső férőhelyen eltölthető jogviszony együttes időtartama legfeljebb 3 év lehet.

Az intézmény az év során teljes kapacitással működött, 2021-ben ez 2614 gondozási napos (9,6 férőhely x 270 nap) évet zártunk.

Az elmúlt időszak tapasztalatai alapján, a külső férőhely egy jó lehetőség azon családok számára, akik bekerülnek, mert segítő tevékenység mellett tanulnak meg önálló életvezetést, félre tudnak tenni úgy, hogy közben egy saját életterük van és kevésbé vannak ellenőrizve, mint az otthonban. Tapasztalatunk alapján az is elmondható, hogy az életvezetési problémák kezelését nagymértékben segíti, ha az Otthon szolgáltatásainak segítségével reális célként fogalmazható meg a családok számára valamilyen stabil jövőkép.

**A 2021. évről készült kerületi gyermekvédelmi feladatok ellátásáról szóló átfogó értékelés Budapest Főváros VII. kerület Erzsébetváros Önkormányzata Képviselő-testület által meghozott ....../2022. (V.25.) számú határozatával elfogadásra került.**